Ibu jari tersepit mesin jahit
Oleh KOSMO!

31 Ogos 2020, 2:16 pm
Oleh ZAKI SALLEH
IPOH – Seorang wanita berusia 46 tahun cedera pada ibu jari kiri akibat tersepit mesin jahit di sebuah rumah di Persiaran Chepor Indah, Meru Raya di sini hari ini.
Pegawai Operasi Balai Bomba dan Penyelamat Meru Raya, Rosdi Mohd. Radzi berkata, wanita itu dikatakan sedang menjahit tempahan baju ketika kejadian berlaku pada pukul 10.30 pagi.
Menurutnya, bomba menerima panggilan kecemasan pada pukul 10.53 pagi sebelum sepasukan anggota dihantar ke tempat kejadian.
“Wanita itu dipercayai cuba membetulkan jarum sebelum memasukkan jarinya pada bahagian tersebut yang terletak di bawah mesin jahit tetapi tiba-tiba ibu jari kirinya tersepit menyebabkan wanita itu kesakitan.
“Kerja menyelamat dijalankan segera menggunakan peralatan khas untuk mengeluarkan ibu jari yang tersepit yang mengambil masa kira-kira lima minit,” katanya dalam satu kenyataan di sini hari ini.

Operasi tamat sepenuhnya pada pukul 11.13 pagi.- K! ONLINE


Seorang maut, 3 lagi parah kemalangan
31 Ogos 2020, 1:55 pm
KAJANG – Seorang lelaki maut dalam satu kemalangan membabitkan tiga buah kenderaan termasuk sebuah motosikal dalam kejadian di Jalan Saujana Impian berhampiran sebuah pasar raya di sini hari ini.
Dalam kejadian pukul 7.35 pagi itu, mangsa, Yap Khiam Heung,50, maut di lokasi kejadian akibat mengalami kecederaan parah selepas kereta dipandunya dirempuh sebuah kereta yang dari arah bertentangan.
Mangsa yang memandu kereta jenis Perodua Kancil itu dikatakan tersepit di bahagian tempat duduk pemandu manakala pemandu kereta jenis Proton Persona dan dua penunggang motosikal pula dilaporkan parah sebelum dikejarkan ke hospital.
Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan pada pukul 7.41 pagi sebelum sepasukan anggota dari Balai Bomba dan Penyelamat Kajang dikejarkan ke lokasi.
“Sebaik tiba, pihak bomba dapati seorang lelaki tersepit di dalam kereta dan operasi pemotongan di bahagian tempat pemandu dilakukan bagi mengeluarkan mangsa tersebut.
“Selepas dikeluarkan, pegawai perubatan mengesahkan mangsa meninggal dunia dan kes diserahkan kepada pihak polis untuk tindakan selanjutnya,” katanya ketika dihubungi hari ini.

Tambahnya operasi selesai sepenuhnya pada pukul 8.47 pagi. – K! ONLINE


Pusat karaoke tidak patuh SOP diarah tutup 7 hari
Oleh KOSMO!

31 Ogos 2020, 12:48 pm
Oleh SITI NUR MAS ERAH AMRAN
SEBERANG PERAI – Sebuah pusat karaoke keluarga di Butterworth di sini diarah tutup selama tujuh hari selepas dikesan tidak mematuhi prosedur operasi standard (SOP) Perintah Kawalan Pergerakan Pemulihan (PKPP) malam tadi.
Ketua Polis Daerah Seberang Perai Utara, Asisten Komisioner Noorzainy Mohd Noor berkata, kesalahan itu dikesan pihaknya ketika Ops Ambang Merdeka bermula kira-kira pukul 8 malam.
“Sebuah pusat hiburan di Mak Mandin, Butterworth turut diberi amaran kerana gagal mematuhi SOP yang ditetapkan.
“Kita mahu setiap premis yang beroperasi melaksanakan setiap SOP bagi mengelakkan penularan Covid-19,” katanya kepada pemberita di sini hari ini.
Sementara itu, Noorzainy berkata, seramai 558 individu dan 432 kenderaan diperiksa dalam operasi itu yang menyasarkan kawasan tumpuan orang ramai.

“Sebanyak 12 saman dikeluarkan terhadap pengguna jalan raya, manakala seorang lelaki ditahan kerana memilik 4.6 gram (g) dadah disyaki heroin dan 1.1g syabu selain seorang individu turut ditahan kerana memandu dalam keadaan mabuk.
“Sebanyak 70 kenderaan juga diperiksa dan 22 saman dikeluarkan atas pelbagai kesalahan trafik,” katanya. – K! ONLINE


Sindiket judi online sasar warga China dilumpuhkan
31 Ogos 2020, 12:11 pm
KUALA LUMPUR – Dua sindiket perjudian online yang menyasarkan pelanggan warga China dilumpuhkan selepas polis menyerbu dua unit kediaman mewah di KL Trilion di sini malam tadi.
Serbuan pada pukul 12.15 tengah malam itu dilakukan sepasukan polis dari Bahagian Siasatan Jenayah Ibu Pejabat Polis Kontinjen Kuala Lumpur.
Hasil serbuan pihak polis menahan 30 individu termasuk tiga lelaki warga China berusia antara 19 hingga 30 tahun yang merupakan operator pusat perjudian tersebut.
Difahamkan, sindiket itu didalangi dua lelaki tempatan yang mampu mengaut keuntungan lebih RM100,000 setiap hari.
Dalam serbuan itu, pihak polis mendapati, sindiket berkenaan baru beroperasi selama 15 hari dengan kadar bayaran sewa kediaman RM13,000 bagi satu unit.
Kesemua tangkapan dibawa ke Ibu Pejabat Polis Daerah Wangsa Maju untuk tindakan lanjut. – K! ONLINE


Power Rangers kibar Jalur Gemilang
Oleh KOSMO!

31 Ogos 2020, 12:05 pm
Oleh YATIMIN ABDULLAH
PASIR MAS – Geng Cosplay Kelate (GCK) mengambil pendekatan unik apabila mereka tampil dengan memakai kostum adiwira Power Rangers yang mengibarkan Jalur Gemilang dalam sesi penggambaran sempena sambutan Hari Kebangsaan ke-63 tahun hari ini.
Wakil GCK, Zul Azreen Zulkepli berkata, walaupun usaha dia dan rakan-rakan itu nampak kecil, namun mereka tetap berbangga dapat berbuat demikian bagi menzahirkan perasaan gembira hidup dalam sebuah negara berbilang bangsa dengan aman dan harmoni.
Menurutnya, Jalur Gemilang itu juga merupakan tanda terima kasih kepada para pejuang yang telah berkorban nyawa untuk memerdekakan negara daripada belenggu penjajah.
“Kami sebagai orang muda berbangga dapat menjadi penyambung untuk terus mempertahankan nikmat ini untuk generasi masa hadapan,” katanya ketika dihubungi Kosmo! di sini hari ini.
Zul Azreen memberitahu, pemakaian kostum adiwira itu turut melambangkan semangat keberanian yang perlu ada dalam diri seluruh anak Malaysia.

Katanya, semangat itu perlu ada untuk berdepan sebarang cabaran pada masa hadapan.
“Tahun ini kita diuji dengan penularan Covid-19, jadi semangat berani amat diperlukan dalam melawan virus itu.
“Dengan mengamalkan gaya hidup sihat dan mematuhi prosedur operasi standard (SOP) yang ditetapkan oleh kerajaan,” ujarnya.
Zul Azreen berkata, paling membanggakan kumpulan cosplay itu, cetusan idea dan gerak kerja dalam sesi penggambaran itu melibatkan gabungan dua kaum itu Melayu dan Cina.
Katanya, dia berharap hubungan akrab itu akan terus kekal terjalin sekali gus memperkukuhkan peraduan rakyat negara.
“Malaysia dibina atas jalinan semangat perpaduan antara pelbagai kaum.
“Sebagai genarasi muda, kami perlu terus menyuburkannya agar ia sentiasa segar,” katanya. K!ONLINE


Tujuh bayi merdeka lahir di HTJ
Oleh KOSMO!

31 Ogos 2020, 2:24 pm
Oleh ZAKKINA WATI AHMAD TARMIZI
SEREMBAN – Seramai tujuh bayi dilahirkan di Hospital Tuanku Ja’afar (HTJ) di sini ketika negara menyambut Hari Kebangsaan ke-63, hari ini.
Sehingga pukul 11 pagi tadi, HTJ menerima kelahiran masing-masing enam bayi lelaki dan seorang bayi perempuan.
Bayi pertama lahir pada pukul 1.03 pagi tadi apabila seorang suri rumah, S. Kavita, 25, dari Nilai melahirkan seorang bayi perempuan seberat 2.2 kilogram (kg) yang merupakan anak ketiganya.
Menurut Kavita, dia tidak menyangka akan melahirkan anaknya pada hari kemerdekaan kerana dimaklumkan sebelum ini oleh doktor tarikh dia bersalin adalah pada 5 Oktober.
“Sebenarnya saya tidak menyangka akan melahirkan anak pada hari merdeka kerana tarikh bersalin adalah pada bulan Oktober. Saya pernah mengharap untuk dapat bayi merdeka untuk anak kedua namun tidak kesampaian.

“Semasa keluar daripada bilik bersalin, semua ucap tahniah kepada saya. Saya gembira kerana akhirnya dapat melahirkan bayi merdeka,” katanya ketika ditemui pemberita di HTJ dekat sini hari ini.
Sementara itu, seorang lagi suri rumah, Nur Amirah Meslan, 26, berkata, dia memang berharap dapat melahirkan bayinya pada 31 Ogos walaupun doktor memaklumkan bayinya dijangka lahir pada 16 September.
“Suami dan saya selalu bercakap dan memegang perut saya meminta bayi kami keluar pada hari merdeka. Pada mulanya, malam tadi sakit sikit dan cuba datang hospital, bila tengok bukaan sudah 2 sentimeter.
“Alhamdullilah, pada tengah malam mula sakit dan saya dapat bersalin secara normal. Gembira kerana dapat juga saya melahirkan bayi merdeka seberat 3.3 kg,” katanya yang memberitahu bayi yang dilahirkan itu merupakan anak ketiganya. – K!ONLINE


Kanak-kanak dihanyut arus deras ditemui mati lemas
Oleh KOSMO!

31 Ogos 2020, 11:53 am
Oleh NUR SYAZWANA MANSOR
SUNGAI PETANI – Kanak-kanak lelaki yang dilaporkan hilang selepas tergelincir ke dalam longkang di Jalan Padang Temusu, Kampung Padang Temusu di sini semalam ditemui mati lemas kira-kira pukul 9.50 pagi tadi.
Mayat mangsa, Muhammad Uwais Al Hafiz Hamilzal, 5, ditemui tersangkut pada ranting pokok yang tumbang kira-kira 1.4 kilometer dari lokasi mangsa terjatuh.
Ketua Zon 2 Sungai Petani, Jabatan Bomba dan Penyelamat Malaysia Negeri Kedah, Penguasa Kanan Bomba II Mohd. Mazukhi Shaffie berkata, operasi mencari dan menyelamat pada hari kedua dilakukan dengan kekuatan seramai 32 anggota bomba.
“Operasi mencari dan menyelamat (SAR) bermula seawal pukul 7.30 pagi tadi dengan menumpukan pencarian di kawasan hilir sungai.
“Kita melakukan pencarian dengan dua kaedah iaitu pencarian di permukaan dan di dalam air sebelum mayat mangsa ditemui,” katanya kepada pemberita ketika ditemui di lokasi kejadian di sini hari ini.

Kata beliau, operasi itu melibatkan anggota Balai Bomba dan Penyelamat (BBP) Sungai Petani, Tikam Batu serta Pasukan Penyelamat Di Air (PPDA).
“Selain itu, operasi juga dibantu unit anjing pengesan (K9), Pasukan Bomba Sukarela Bakar Arang dan unit dron,” ujarnya. – K! ONLINE


Djokovic menyamai rekod Nadal
Oleh KOSMO!

31 Ogos 2020, 10:30 am
NEW YORK – Pemain No. 1 dunia, Novak Djokovic menepati ramalan selepas berjaya menjuarai kejohanan Masters Terbuka Cincinnati selepas menewaskan Milos Raonic di pentas final dengan kemenangan 1-6, 6-3, 6-4 awal pagi semalam.
Keputusan tersebut menyaksikan Djokovic menjadi pemain pertama yang menjuarai semua sembilan kejohanan bertaraf Masters selain menyamai rekod seteru tradisi, Rafael Nadal yang menang 35 kali kejuaraan berprestij Masters itu.
Kata Djokovic, apa yang dikecapi sehingga kini bukanlah tugas yang mudah dan memerlukan kerja keras tidak kira secara emosi, fizikal dan mental terutama apabila berjaya mengekalkan rekod tanpa kalah tahun ini.
“Ini adalah detik bersejarah dalam karier saya kerana berjaya mempamerkan aksi tenis terbaik sepanjang tahun ini. Rekod tanpa kalah musim ini sememangnya memberikan saya keyakinan tambahan untuk tampil cemerlang di pentas final dan memburu lebih banyak gelaran musim ini.
“Bagaimanapun, pujian turut wajar diberikan kepada Raonic yang memberikan tentangan sengit buat saya khususnya pada set pertama sehingga menyaksikan saya terpaksa melakukan beberapa kesilapan mudah sebelum saya terpaksa mengubah strategi serta gaya permainan untuk menghalangnya pada dua set berikutnya,” katanya.
Sementara itu, Djokovic akan mengalihkan tumpuan untuk mengharungi kejohanan bertaraf Grand Slam pada Terbuka Amerika Syarikat (AS) apabila dijadualkan bertemu dengan Damir Dzumhur pada pusingan pertama esok.

Dalam perkembangan sama, bekas pemain No. 1 dunia, Viktoria Azarenka menjuarai acara perseorangan wanita Terbuka Cincinnati dengan mudah selepas lawan di pentas final, Naomi Osaka terpaksa membuat keputusan menarik diri ekoran masalah kecederaan. – AGENSI


Seorang maut 3 lagi parah kemalangan
31 Ogos 2020, 11:41 am
KAJANG – Seorang lelaki maut dalam satu kemalangan membabitkan tiga buah kenderaan termasuk sebuah motosikal dalam kejadian di Jalan Saujana Impian berhampiran sebuah pasar raya di sini hari ini.
Dalam kejadian pukul 7.35 pagi itu, mangsa, Yap Khiam Heung, 50, maut di lokasi kejadian akibat mengalami kecederaan parah selepas kereta dipandunya dirempuh sebuah kereta yang datang dari arah bertentangan.
Mangsa yang memandu kereta jenis Perodua Kancil itu dikatakan tersepit di bahagian tempat duduk pemandu, manakala pemandu kereta jenis Persona dan dua penunggang motosikal pula dilaporkan parah sebelum dikejarkan ke hospital.
Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan pada pukul 7.41 pagi sebelum sepasukan anggota dari Balai Bomba dan Penyelamat Kajang dikejarkan ke lokasi.
“Sebaik tiba, pihak bomba mendapati seorang lelaki tersepit di dalam kereta dan operasi pemotongan di bahagian tempat pemandu dilakukan bagi mengeluarkan mangsa tersebut.
“Selepas dikeluarkan, pegawai perubatan mengesahkan mangsa telah meninggal dunia dan kes diserahkan kepada pihak polis untuk tindakan selanjutnya,” katanya ketika dihubungi hari ini.

Tambahnya operasi selesai sepenuhnya pada pukul 8.47 pagi. -K! ONLINE


Alteras Malaysia daki Gunung Stong sambut merdeka
Oleh KOSMO!

31 Ogos 2020, 11:07 am
Oleh ROHANA MOHD. NAWI
KOTA BHARU – Sempena Sambutan Bulan Kebangsaan ke-63, pertubuhan bukan kerajaan (NGO), Alteras Malaysia mengadakan Program Explorasi Merdeka mendaki Gunung Stong, Dabong dekat Kuala Krai bermula semalam.
Program selama dua hari itu disertai seramai 60 orang peserta yang bermula dari stesen kereta api Tumpat dan Pasir Mas dengan membawa Jalur Gemilang pada pukul 4 pagi.
Pengerusi Alteras Malaysia Kelantan, Azuhan Ibrahim berkata, kesemua peserta akan mengibarkan Jalur Gemilang sambil mendaki Gunung Stong yang diketuainya.
Beliau berkata, sebaik tiba di Stesen Keretapi Dabong, kumpulan tersebut menyerahkan Jalur Gemilang kepada Ahli Dewan Undangan (ADUN) Dabong, Ku Mohd. Zaki Ku Hussin.
“Program ini bertujuan menzahirkan kepada negara betapa semangatnya rakyat meraikan sambutan bulan kemerdekaan.

“Apabila negara melaung merdeka, semua rakyat tidak kira kecil besar akan turut menunjukkan semangat patriotik masing-masing,” katanya ketia dihubungi Kosmo! di sini hari ini.
Ujarnya, Program Explorasi Merdeka itu dianjurkan setiap tahun dan sambutan pada tahun ini berbeza berikutan perlu mengikut prosedur operasi standard selain normal baharu. – K!ONLINE


Taktikal Liverpool belum cukup ampuh
Oleh KOSMO!

31 Ogos 2020, 10:10 am
LONDON – Pengurus Liverpool, Jurgen Klopp terpaksa menerima hakikat skuad bimbingannya masih belum cukup kuat untuk menewaskan Arsenal walaupun pihak lawan cuma menurunkan kebanyakan pemain daripada barisan kedua dalam aksi Perisai Komuniti kelmarin.
Klopp, 53, juga mengakui percaturan strateginya tidak menjadi menyebabkan The Reds terpaksa akur tewas 4-5 menerusi penentuan sepakan penalti selepas kedua-dua pasukan terikat 1-1 pada aksi di Stadium Wembley itu.
Meskipun mendominasi perlawanan itu tetapi Liverpool masih bergelut untuk menembusi taktikal pertahanan 3-4-3 yang diterapkan pengurus Arsenal, Mikel Arteta sehingga gagal mencipta banyak peluang untuk menjaringkan gol dalam aksi tersebut.
“Kami sebenarnya ada peluang untuk menjaringkan lebih daripada satu gol tetapi kami tidak berjaya melakukannya apabila menentang pasukan dengan formasi bertahan seperti ini.
“Kami kurang kreativiti pada suku masa ketiga perlawanan. Bagi saya, apa yang diberikan hari ini (kelmarin) masih belum cukup jika kami mahu menang dalam perlawanan ini,” kata Klopp.
Walaupun tewas, namun Liverpool sekurang-kurangnya mampu menarik nafas lega apabila Takumi Minamino akhirnya berjaya meledak gol pertamanya bersama pasukan itu sejak berhijrah daripada RB Salzburg pada Januari lalu.

The Reds akan memulakan kempen untuk mempertahankan kejuaraan Liga Perdana Inggeris (EPL) dimenangi musim lalu menentang pendatang baharu, Leeds United di Anfield pada 12 September ini. – AGENSI


Konvoi Vespa suntik semangat merdeka
Oleh KOSMO!

31 Ogos 2020, 10:30 am
Oleh ZAKI SALLEH
IPOH – Seramai 100 penunggang motosikal jenis Vespa menunjukkan rasa cinta mereka kepada tanah air apabila menyertai konvoi Merdeka Vespa Ride 2020 bagi meraikan sambutan Hari Kebangsaan ke-63 di taman tema Sunway Lost World of Tambun (SLWOT) semalam.
Mereka yang terdiri daripada pencinta dan penggemar motosikal Vespa dalam perjalanan dari Kuala Lumpur menunju ke Pulau Pinang yang singgah di taman tema tersebut.
Konvoi kemerdekaan ini dianjurkan bersempena pelancaran model baharu Vespa Sei Giorni II Edition.
Terdahulu, ketibaan konvoi disambut oleh Pengerusi Jawatankuasa Belia, Sukan, Komunikasi dan Multimedia negeri, Khairul Shahril Mohamed.
Menurut Khairul, konvoi Merdeka Vespa Ride 2020 mengimbau nostalgia yang mana Vespa merupakan kenderaan popular khususnya dalam kalangan anak-anak muda pada tahun 60-an.

“Vespa mengembalikan memori kita pada zaman dahulu semasa kenderaan ini menguasai jalan raya
“Penganjuran konvoi Vespa ini pula secara tidak langsung menyuntik semangat patriostism serta rasa cintakan negara,” ujarnya.
Khairul kemudian melepaskan para peserta untuk meneruskan perjalanan ke bandar Ipoh dan turut sama menyertai mereka dengan menunggang Vespa bersama Pengurus Besar SLOWT, Nurul Nuzairi Mohd. Azahari.
Sementara itu Nurul Nuzairi berkata, bagi meraikan bulan kebangsaan ini, taman tema itu menawarkan pas tanpa had tahunan serendah 80 sen sehari untuk kepada warga Perak yang boleh dibeli di kaunter masuk.
“Selain itu, kita juga menawarkan pakej beli dua percuma satu kepada semua pengunjung sehingga 4 September ini yang boleh dibeli secara online menerusi laman web SLWOT,” ujarnya. -K!ONLINE


Santo kecewa sikap kedekut Wolves
Oleh KOSMO!

31 Ogos 2020, 10:15 am
WOLVERHAMPTON – Pengurus Wolverhampton Wanderers, Nuno Espirito Santo dilaporkan belum bersedia menandatangani kontrak baharu bersama pasukan itu.
Pengurus dari Portugal itu dilaporkan kurang senang dengan jumlah dana yang diberikan oleh pihak pengurusan untuk beliau mendapatkan pemain baharu.
Berbaki kontrak selama 12 bulan, Wolves telah mengemukakan tawaran baharu dengan kontrak selama tiga tahun tetapi Santo enggan menyatakan persetujuan sebelum pihak pengurusan bersedia memberikan dana yang lebih besar untuk berbelanja pada jendela perpindahan kali ini.
Santo berjaya membimbing Wolves menduduki tempat ketujuh pada saingan Liga Perdana Inggeris buat musim kedua berturut-turut dan mahukan dana yang lebih besar bagi memantapkan lagi pasukannya.
Lebih mengeruhkan keadaan, Wolves dilaporkan sedang mempertimbangkan tawaran daripada Tottenham Hotspur untuk mendapatkan tonggak pertahanan Santo iaitu Matt Doherty.
Mereka terpaksa melepaskan Doherty dalam usaha merealisasikan impian mendapatkan pemain Arsenal, Ainsley Maitland-Niles yang dinilaikan dengan harga £20 juta (RM111.23 juta).

Selain itu, pemain yang menjadi kegemaran peminat Wolves, Adama Traore juga mungkin meninggalkan pasukan itu selepas pihak pengurusan bersedia melepaskannya dengan nilai £40 juta (RM222.46 juta).
Pada masa sama, Santo dilaporkan berminat untuk mendapatkan pemain pertahanan Athletic Bilbao, Unai Nunez yang mempunyai nilai pelepasan sebanyak £27 juta (RM150.16 juta).
Bagaimanapun, pemilik Wolves, Fosun International menganggap harga tersebut terlalu tinggi sekali gus menambahkan lagi kekecewaan Santo. – AGENSI


Alfa Romeo mula risik Mick Schumacher
Oleh KOSMO!

31 Ogos 2020, 10:25 am
BRUSSELS – Ketua pasukan Alfa Romeo, Frederic Vasseur mengakui cukup berminat untuk memberi peluang kepada pelumba muda, Mick Schumacher beraksi dalam kancah Formula Satu (F1) buat pertama kali musim depan.
Sebagai rekod, Mick adalah anak kepada pelumba legenda F1, Michael Schumacher dan ketika ini pelumba itu beraksi dalam kejohanan Formula Dua (F2) bersama pasukan pelapis Ferrari.
Kata Vasseur, pasukannya akan berusaha untuk mendapatkan slot untuk Mick membuat debut pertamanya sebelum tamat saingan musim ini memandangkan hubungan baik Alfa Romeo bersama pasukan Ferrari.
“Saya percaya ada ruang dan peluang untuk Mick memandu jentera F1 buat kali pertama sebelum tamat musim ini. Ada enam lagi perlumbaan, jika dia terpilih, kemungkinan untuk dia mewakili pasukan utama tahun depan agak cerah,” katanya.
Sementara itu, ketua pasukan Ferrari, Mattia Binotto mengakui Mick sudah menunjukkan kematangan dan bersedia untuk dinaikkan pangkat bersama mana-mana pasukan F1 musim depan.
“Dia sudah mempamerkan potensi sebenar di atas litar dan mungkin ada harapan untuk mana-mana pasukan F1 merisik khidmatnya pada tahun depan. Apa pun keputusan, kami sedia berbincang,” katanya.

Mick yang kini berusia 21 tahun dianggap sebagai salah seorang pelumba muda berbakat dan berpotensi menyamai rekod ayahnya untuk bergelar juara dunia F1 pada masa depan. – AGENSI


Van De Beek makin hampiri Old Trafford
Oleh KOSMO!

31 Ogos 2020, 10:20 am
MANCHESTER – Khabar gembira buat peminat Manchester United apabila kelab itu dilaporkan semakin hampir mendapatkan bintang Ajax, Donny Van De Beek.
Difahamkan, pemain berusia 23 tahun itu tidak berada dalam skuad Ajax ketika berdepan Eintracht Frankfurt pada aksi persahabatan, sekali gus menghangatkan lagi spekulasi tersebut.
Sebelum ini, jurulatih Ajax, Erik Ten Hag mengakui spekulasi itu timbul memandangkan kontrak Van De Beek hanya berbaki dua tahun lagi.
Bagaimanapun, United tidak berdepan tugas mudah mendapatkan pemain antarabangsa Belanda itu apabila perlu bersaing dengan gergasi La Liga, Barcelona.
Ramai berpendapat Barcelona turut berpeluang mendapatkan pemain berkenaan selepas melantik bekas pengendali Belanda, Ronald Koeman sebagai jurulatih baharu.
Meskipun belum ada sebarang perkembangan lanjut berhubung perpindahan itu, namun sumber dalaman Ajax mengakui United sedang mendahului Barcelona bagi mendapatkan Van De Beek.

Urusan United bagi mendapatkan Van De Beek juga mungkin lebih mudah memandangkan Pengarah Ajax, Edwin van der Sar merupakan bekas penjaga gol skuad The Red Devils itu. – AGENSI


Penunggang motosikal maut terbabas dalam longkang
Oleh KOSMO!

31 Ogos 2020, 11:59 am
Oleh ZAKI SALLEH
IPOH – Seorang lelaki maut apabila motosikal yang ditunggangnya terbabas lalu terhumban ke dalam parit di Persiaran Cempaka Sari 34, Taman Cempaka di sini pagi tadi.
Kejadian pukul 8.25 pagi itu mengakibatkan mangsa, P. Paramaswaran, 57, maut di tempat kejadian akibat kecederaan parah yang dialami.
Ketua Operasi Balai Bomba dan Penyelamat Ipoh, Khariri Nasarudin berkata, pihaknya menerima panggilan kecemasan daripada orang awam pada pukul 8.28 pagi sebelum sepasukan anggota bersama sebuah jentera dihantar ke lokasi kejadian.
“Semasa bomba tiba di tempat kejadian mangsa masih berada di dalam longkang bersama motosikal jenis Honda Wave yang ditunggangnya.
“Anggota membawa naik mangsa dan pemeriksaan pegawai perubatan mengesahkan lelaki itu telah meninggal dunia,” ujarnya dalam satu kenyataan di sini hari ini.

Mayat mangsa kemudian diserahan kepada pihak polis untuk tindakan selanjutnya dan operasi tamat sepenuhnya pada pukul 10.10 pagi.-K! ONLINE


Inspirasi ‘gila’ Madison Beer
Oleh ARINA CHE AZLAN

31 Ogos 2020, 10:02 am
Penyanyi dan selebriti media sosial, Madison Beer menjelaskan bahawa dirinya sudah setahun pulih daripada masalah mental yang dialaminya.
Menurut penyanyi berusia 21 tahun itu, dia tidak lagi perlu mengambil ubat untuk merawat tabiat suka mencederakan diri sendiri.
“Sepanjang saya menerima rawatan, saya sebenarnya dalam proses merakam album, Life Support.
“Ia satu proses yang sangat sukar, namun saya berjaya melakukannya. Kini ia akan menjadi bukti bahawa kesakitan boleh diubah menjadi sesuatu positif jika kena dengan caranya,” tegasnya.


Hadiah hari lahir terbaik Maitland-Niles
Oleh KOSMO!

31 Ogos 2020, 10:05 am
LONDON – Pemain versatil Arsenal, Ainsley Maitland-Niles meraikan detik bersejarah dalam kariernya apabila buat kali pertama namanya tersenarai mewakili skuad antarabangsa England menghadapi dua perlawanan Liga Negara-Negara Eropah awal bulan ini.
Lebih manis, kejayaan itu hadir selepas Maitland-Niles dinobatkan sebagai pemain terbaik aksi Perisai Komuniti membantu The Gunners menewaskan Liverpool 5-4 menerusi penentuan sepakan penalti selepas kedua-dua pasukan seri 1-1 di Stadium Wembley kelmarin.
Ia sekali gus menjadi hadiah hari lahir terbaik buat pemain serba boleh itu yang menyambut ulang tahun ke-23 kelahirannya kelmarin.
“Ini detik yang cukup istimewa dalam hidup saya kerana buat kali pertama dapat bermain perlawanan penting di Wembley pada ulang tahun kelahiran saya.
“Sukar untuk saya menggambarkan perasaan ini kerana berjaya membawa pulang satu lagi gelaran buat Arsenal. Saya harap kecemerlangan ini akan berterusan sepanjang musim ini,” kata Maitland-Niles.
Pemain dari London itu adalah dua nama baharu disenaraikan ketua jurulatih England, Gareth Southgate selain bek tengah Wolverhampton Wanderers, Conor Coady untuk menghadapi Iceland di Reykjavik pada 5 September ini dan Denmark di Copenhagen tiga hari kemudian.

Kedua-dua pemain itu pernah mewakili England di peringkat remaja dengan Maitland-Niles membantu skuad muda The Three Lions menjuarai Piala Dunia bawah 20 tahun (B-20) 2017, manakala Coady menjadi kapten pada Kejohanan Eropah B-17 2010. – AGENSI


Patriotisme Azlan & The Typewriter
Oleh MOHD. HAIKAL ISA

31 Ogos 2020, 10:00 am
SEBUT sahaja lagu-lagu bersifat patriotik, sesiapa pun rakyat Malaysia pasti mudah untuk terkenangkan untaian karya malar segar seperti Warisan, Tanggal 31, Bahtera Merdeka, Standing In The Eyes Of The World dan banyak lagi yang masih menjadi siulan ramai tidak mengira generasi, agama, warna kulit dan bangsa sehingga hari ini. Memasuki era milennia, tidak banyak naskhah yang mengangkat nilai patriotisme berjaya meniti di bibir orang ramai. Jika ada, bilangannya sangat minimum atau boleh dibilang dengan jari. Impak yang diterima atau pengaruh…
“Sewaktu dengan Meet Uncle Hussein, saya akui motivasi muzik kami lebih ke arah ‘peniagaan’.
“Dengan Azlan & The Typewriter, kalau boleh saya mahu muzik kami menjurus ke arah mendidik orang.
“Bagaimanapun, tidak salah andai dua-dua aspek itu seiring. Insya-Allah, perlahan-lahan kita majukan muzik Malaysia bersama, bukan untuk Azlan & Typewriter sahaja bahkan usaha daripada semua pemuzik di negara ini," jelas Azlan tentang perjuangan muziknya era 2020.
Daftar di sini untuk baca berita penuh


Kura-kura aligator ditemui di Florida
Oleh KOSMO!

31 Ogos 2020, 10:00 am
GAINESVILLE, FLORIDA – Seekor kura-kura aligator gergasi yang mempunyai berat sekitar 45 kilogram (kg) ditemui beberapa pegawai pemuliharaan hidupan liar di sebatang sungai di sini minggu lalu, lapor Daily Mail.
Menurut seorang ahli biologi Suruhanjaya Pemuliharaan Hidupan Liar dan Ikan (FWC), reptilia jantan itu merupakan satu daripada tiga kura-kura aligator yang ditangkap di sungai New River.
“Sungai itu mempunyai aliran perlahan dan paras airnya cetek. Justeru, penemuan kura-kura gergasi ini adalah luar biasa.
“Kami mengkaji spesies tersebut yang kelihatan seperti haiwan prasejarah sejak tahun 2014 lagi. Reptilia itu dianggarkan berumur antara 40 tahun hingga 80 tahun,” kata ahli biologi tersebut.
Katanya lagi, tiga reptilia itu yang setiap satu seberat 45 kg, 29 kg dan 21 kg berjaya ditangkap selepas pihak FWC memasang enam perangkap di sungai tersebut.
Kura-kura aligator yang ditemui itu merupakan spesies baharu dikenali dengan nama saintifik Macrochelys suwanniensis atau Suwannee.

“Selepas kami merakam gambar serta merekodkan maklumat penting mengenai reptilia itu, semua haiwan berkenaan dilepaskan semula ke sungai.
“Pihak kami turut bekerjasama dengan kumpulan penyelidik di negeri Florida dan Georgia untuk mengkaji saiz populasi serta taburan habitat kura-kura aligator Suwannee. Ia merupakan haiwan asal di kawasan ini,” jelasnya
Tidak seperti kura-kura biasa, kura-kura aligator adalah haiwan pemangsa dan bersifat karnivor. – Agensi


Generasi merdeka jangan lupa sejarah
Oleh JAMDI NASIR

31 Ogos 2020, 10:00 am
JAMDI NASIR,TIMBALAN PENGARANG KOSMO!/KOSMO! AHAD.
HARI ini pada tanggal 31 Ogos, 63 tahun lalu, berlaku detik bersejarah kepada negara apabila Perdana Menteri pertama, Tunku Abdul Rahman membacakan teks ‘Pemasyhuran Kemerdekaan’ sebelum melaungkan ‘Merdeka’ sebanyak tujuh kali.
Upacara yang sangat bermakna disaksikan oleh kira-kira 20,000 hadirin di Stadium Merdeka itu dikatakan berlangsung dalam keadaan meresahkan berikutan hujan lebat yang melanda ibu negara sejak awal pagi lagi.
Buat pertama kali juga, lagu Negaraku bergema di stadium berkenaan serentak dengan bendera Persekutuan Tanah Melayu (kini Jalur Gemilang) dinaikkan.
Azan yang berkumandang seusai bendera dinaikkan menyebabkan ramai hadirin ketika itu gagal menahan air mata kesyukuran. Tidak ketinggalan doa dibacakan sebelum tamat upacara tersebut bagi memohon keberkatan dan keredaan Allah terhadap sebuah negara yang baharu dilahirkan ketika itu.
Alhamdulilah pada hari ini, kita mampu mengecapi pelbagai nikmat hasil kemerdekaan tersebut. Bayangkan di manakah kita sekarang ini tanpa sebuah kemerdekaan yang diperjuangkan oleh pemimpin-pemimpin terdahulu.
Tanpa kuasa pemerintahan sendiri, tidak mungkin kita dapat melihat betapa makmur dan sejahteranya sebuah negara bernama Malaysia ini, tempat kita lahir, membesar dan menjalani kehidupan sehari-hari.

Kebijaksanaan pemimpin terdahulu merencana struktur pembangunan dan kemajuan rakyat berbilang kaum jelas terbukti sangat berjaya dan membanggakan.
Meskipun wujud kelemahan, namun apa yang pasti kita tidak mampu menafikan bahawa terlalu banyak kejayaan yang telah dicapai hasil kegigihan memacu perjalanan negara menghadapi pelbagai cabaran dan dugaan semasa.
Tinggal lagi kita generasi baharu hari ini perlu bersama-sama meneruskan legasi kecemerlangan itu demi masa depan yang lebih gemilang selain jaminan keselamatan, keamanan dan kesejahteraan.
Apa yang membimbangkan selepas 63 tahun mencapai kemerdekaan, masih ada pihak yang cuba menukar fakta sejarah dengan memutar-belitkan fakta untuk menjadikan pengganas komunis sebagai pejuang tanah air.
Sepatutnya, usaha seperti itu bukan sahaja ditentang tetapi pelaku yang terlibat diambil tindakan sewajarnya oleh pihak berkuasa. Jika dibiarkan, akan ada pihak lain secara langsung atau tidak langsung meneruskan usaha menukar fakta sejarah negara yang mencatat bukan sedikit pengorbanan darah dan nyawa anggota keselamatan.
Kepada generasi hari ini, sewajarnya kita tidak boleh berasa selesa dengan nikmat yang ada. Apa yang kita kecapi kini tidak datang bergolek begitu sahaja. Semuanya hasil kegigihan dan kebijaksanaan orang-orang terdahulu. Tidak kiralah sama ada mereka mempunyai pertalian darah atau tidak dengan kita.
Kita juga sepatutnya berasa insaf kerana hari ini ramai rakan kita di negara merdeka lain terpaksa menjalani kehidupan dalam keadaan daif, dilanda peperangan selain diancam masalah penyakit dan kebuluran.
Oleh itu, marilah kita kekal bersatu terus mengukuhkan Malaysia sebagai negara merdeka dalam erti kata yang sebenar-benarnya. Perjuangan kita masih panjang dan berliku.


Ahn So-hee belajar main PUBG demi watak
31 Ogos 2020, 10:01 am
DEMI memenuhi tuntutan drama terbaharu berjudul Missing: The Other Side, pelakon Ahn So-hee ada cara tersendiri untuk menyelami watak lakonannya.
Ujar So-hee, wataknya sebagai Lee Jong-ah merupakan seorang penggodam yang handal selok-belok komputer membuatkan dia perlu belajar untuk memahirkan diri.
“Saya tidak tahu banyak mengenai penggodam, jadi saya banyak menonton video tentang perkara tersebut untuk mengetahui lebih lanjut.
“Lee Jong-ah bukan sahaja mahir mengendalikan komputer tetapi juga hebat bermain permainan video terkenal PlayerUnknown’s Battlegrounds (PUBG).
“Disebabkan ada babak dalam drama itu memaparkan saya bermain permainan video, saya pergi ke pusat internet untuk berlatih. Saya juga banyak menonton video tentang pemain permainan video,” jelasnya.
Missing: The Other Side merupakan naskhah misteri fantasi memaparkan sebuah perkampungan yang didiami para roh.

“Drama ini bukanlah semuanya berat. Ada juga diselitkan dengan babak lucu dan menyentuh jiwa.
“Ketika membaca skrip, saya bersungguh-sungguh mahu menjadi sebahagian daripada drama ini.
“Jalan ceritanya sangat menarik begitu juga dengan semua watak,” katanya.
Missing: The Other Side sudah mula menemui peminat sejak 29 Ogos lalu menerusi platform penstriman Viki.


Drama cemas suami isteri
Oleh MOHD SYALMIZI HAMID

31 Ogos 2020, 10:00 am
GEORGE TOWN – Orang ramai yang melalui Jalan Megazine di sini malam kelmarin, terkejut melihat seorang wanita meronta-ronta hingga hampir terjatuh dari sebuah kereta jenis Suzuki Swift yang sedang bergerak.
Keadaan mencemaskan itu menimbulkan tanda tanya dalam kalangan pengguna jalan raya yang menyangka kejadian tersebut bermotifkan penculikan.
Rakaman video yang tular di media sosial menunjukkan mangsa yang memakai seluar berwarna hitam dan berbaju-T putih hampir terjatuh beberapa kali dari kereta tersebut.
‘Drama’ selama lebih dua minit yang berlanjutan hingga ke Jalan Dr. Lim Chwee itu bagaimanapun disahkan polis sebagai kes pergaduhan sepasang suami isteri bukannya culik.
Ketua Polis Daerah Timur Laut, Asisten Komisioner Soffian Santong berkata, dalam kejadian pada pukul 7.45 malam itu, suspek berusia 31 bergaduh dengan isterinya, seorang pekerja kilang semasa melalui Jalan Megazine.
“Pergaduhan itu menyebabkan pintu penumpang hadapan terbuka dan mangsa hampir terjatuh.

“Suspek kemudiannya memberhentikan kenderaannnya sebelum menyambung semula pemanduan dan berhenti sekali lagi lalu menolak mangsa keluar dari kereta,” katanya.
Lelaki itu kemudian memecut kenderaannya meninggalkan mangsa di lokasi tersebut.
Tangkap layar rakaman video mangsa terjatuh selepas ditolak dari kereta di Jalan Dr. Lim Chwee Leong, George Town kelmarin.

Ibu anak satu berusia 26 tahun itu meminta pertolongan pengguna jalan raya sebelum dibantu orang awam berdekatan persimpangan lampu isyarat Lebuh Raya Tun Dr. Lim Ching Eu.
Mangsa membuat laporan polis pada pukul 10 malam.
Jarak lokasi pasangan itu bergaduh ke tempat mangsa ditinggalkan adalah satu kilometer.
Difahamkan, drama pergaduhan suami isteri itu disaksikan anak lelaki mereka berusia lima tahun yang berada di dalam kenderaan tersebut.
“Mangsa cedera di muka dan mulut akibat dipukul suaminya sebelum ditolak dari kereta itu,” katanya.

Mangsa berlari mendapatkan pertolongan orang awam selepas ditolak suaminya dari kereta di Jalan Dr. Lim Chwee Leong, George Town kelmarin.

Susulan kejadian itu, polis memberkas suspek yang juga penganggur pada pukul 12 tengah malam di Jalan Patani. Kereta yang dipandu suspek turut dirampas.
“Siasatan mendapati punca pergaduhan adalah berkaitan masalah keluarga.
“Lelaki itu yang memiliki satu rekod jenayah kes dadah ditahan di Ibu Pejabat Polis Daerah Timur Laut untuk siasatan lanjut.
Ujian air kencing mendapati lelaki itu negatif dadah.
Kes tersebut siasatan mengikut Seksyen 323 Kanun Keseksaan dan Seksyen 18 Akta Keganasan Rumah Tangga 1997.


Arteta yakin musim cemerlang Arsenal
Oleh KOSMO!

31 Ogos 2020, 10:00 am
LONDON – Pengurus Arsenal, Mikel Arteta menegaskan, skuad bimbingannya mampu menjadi pencabar kejuaraan Liga Perdana Inggeris (EPL) musim ini selepas berjaya menjulang Perisai Komuniti di Stadium Wembley kelmarin.
The Gunners meraih gelaran itu buat kali ke-16 selepas berjaya menewaskan juara bertahan EPL, Liverpool 5-4 menerusi penentuan sepakan penalti apabila kedua-dua pasukan terikat 1-1 dalam tempoh 90 minit permainan tersebut.
Keyakinan pengendali berusia 38 tahun itu lebih meningkat berdasarkan kecemerlangan semasa ketua pasukan, Pierre-Emerick Aubameyang yang terus berjaya menjaringkan gol buat Arsenal.
“Kami semakin hampir untuk mencapai persetujuan (berhubung kontrak baharu Aubameyang). Dia adalah wira kami pada final Piala FA baru-baru ini dan sekali lagi mempamerkan kecemerlangannya buat Arsenal hari ini (kelmarin).
“Saya akan cuba sedaya upaya untuk memujuk Aubameyang kekal di sini kerana saya sangat positif bahawa sesuatu akan menjelma pada musim ini,” katanya.
Aubameyang berjaya menjaringkan gol cantik buat Arsenal pada minit ke-12 sebelum Liverpool bangkit menyamakan kedudukan melalui percubaan Takumi Minamino pada separuh masa kedua.

Penyerang berusia 31 tahun itu juga berjaya menyudahkan sepakan penalti terakhir untuk memastikan The Gunners ditabalkan sebagai juara perlawanan tersebut.
Ia secara tidak langsung menyuntik semangat barisan pemain Arsenal untuk memulakan kempen musim baharu EPL dengan langkah kanan menjelang perlawanan pertama menentang Fulham di Craven Cottage pada 12 September ini. – AGENSI


Mesej perpaduan Projek57
Oleh ZUBAIDAH IBRAHIM

31 Ogos 2020, 10:00 am
KEBIASAANNYA dua sahabat itu akan minum kopi sambil berbincang mengenai hal-hal perniagaan yang diusahakan mereka. Namun, berbeza pada hari itu yang berlaku sekitar tahun 2015.
Topik perbincangan Syed Sadiq Albar, 45, dan Collin Swee, 52, lebih menjurus kepada isu polarisasi kaum dan semangat cintakan negara yang kian pudar dalam kalangan masyarakat Malaysia.
Mereka berdua yang telah bersahabat selama dua dekad merasakan isu perpaduan dan patriotisme seakan bergerak ke belakang sedangkan negara menuju abad ke-21.
Bertitik tolak daripada rasa tanggungjawab terhadap isu tersebut, mereka berdua yang menjalankan perniagaan kejuruteraan telah bersepakat menubuhkan satu projek dinamakan Projek57 pada tahun tersebut berteraskan amanat Bapa Kemerdekaan negara, Tunku Abdul Rahman Putra Al-Haj.
“Masa depan kita adalah bergantung kepada betapa eratnya pelbagai kaum untuk hidup secara harmoni dan bekerjasama.” Demikian pesanan yang pernah diungkapkan Perdana Menteri pertama Malaysia itu.
Pengasas Bersama Projek57, Syed Sadiq berkata, misi utama pihaknya adalah untuk menyebarkan rasa cinta kepada negara dan menyemarakkan keharmonian semua kaum di Malaysia.

“Kami ingin berkongsi visi yang sama dengan Perdana Menteri Pertama dan juga Bapa Kemerdekaan Malaysia, Tunku Abdul Rahman itu.
“Justeru, kami giat mengadakan seminar, bengkel dan dialog bagi membincangkan isu-isu keharmonian kaum dan semangat patriotisme,” katanya ketika ditemui di PPR Kota Damansara, Petaling Jaya, Selangor baru-baru ini.
COLLIN (kiri) dan Syed Sadiq mahu melihat perpaduan dalam kalangan rakyat Malaysia terus dipertahankan.
Bagaikan serampang dua mata, Projek57 yang merupakan inisiatif keusahawanan sosial bermesejkan semangat cintakan negara, turut memberi fokus kepada pemerkasaan belia terutamanya
Orang Asli dan mereka yang kurang bernasib baik.
Pihaknya menjual pelbagai barangan cenderamata seperti beg, baju-T, cawan dan buku nota yang direka dengan mesej positif bagi menyeru orang ramai kepada perpaduan dan cintakan negara.
Jelajah
Hasil daripada penjualan barangan akan disalurkan kepada mereka yang kurang berkemampuan.
Terang Syed Sadiq, aktiviti yang diaturkan mereka banyak melibatkan belia, pelajar sekolah, institusi pengajian tinggi dan komuniti Orang Asli yang menjadi kunci misi Projek57.
“Kami telah menjelajah ke seluruh pelosok negara untuk menjalankan misi ini dengan memberi penerangan mengenai sejarah negara, keunikan dan keindahan Malaysia.
“Projek57 banyak juga membuat kolaborasi dengan badan-badan korporat dan institusi pendidikan bagi menyebarkan semangat patriotisme serta perpaduan yang dikuatkan lagi dengan program Unity Ribbon (Reben Perpaduan),” ujar anak Kuala Lumpur itu.
Mengulas mengenai Unity Ribbon yang merupakan acara tahun Projek57, Syed Sadiq berkata, ia merupakan simbol harapan untuk masa hadapan yang lebih baik.
“Reben ini membawa simbol kemerdekaan dan perpaduan yang mana setakat ini kita tidak mempunyai sebarang lambang untuk menyampaikan misi tersebut.
“Menariknya, reben-reben itu ialah hasil tangan anak-anak muda Orang Asli, golongan austistik dan kurang upaya serta mereka kurang berkemampuan yang mana mereka turut menerima upah membuat reben tersebut,” ulasnya.
Reben yang diinspirasikan daripada Jalur Gemilang dan bayangan ikonik wajah Tunku Abdul Rahman itu boleh disematkan pada pakaian sebagai lambang cintakan negara.
TIGA kanak-kanak menunjukkan reben Unity Ribbon yang dihasilkan mereka dalam satu bengkel pembuatan reben itu di Kota Damansara, Selangor.
Sementara itu, Collin berkata, mereka berdua menggabungkan pengalaman dalam bidang perniagaan untuk menjalankan perusahaan sosial itu yang membawa matlamat menyemarakkan semangat patriotisme dan perpaduan.
“Perusahaan sosial masih baharu di negara ini dan ramai orang belum memahaminya kerana masing-masing sudah terbiasa dengan kerja amal seperti dilakukan kelazimannya iaitu memberi sumbangan wang kepada organisasi tertentu untuk menjalankan kerja-kerja amal.
“Sebaliknya, perusahaan sosial ini menjual barangan tertentu dan hasil keuntungan itu 100 peratus diagihkan kepada mereka yang memerlukan,” katanya.
Tutur Collin, pihaknya banyak memberi tumpuan kepada belia Orang Asli kerana jika dibandingkan dengan kaum lain, mereka agak terkebelakang dari segi pendidikan dan taraf hidup.
Setakat ini mereka memberi bantuan biasiswa pendidikan kepada belia Orang Asli dan akan dibuka kepada kaum-kaum lain pada masa akan datang.
Seramai 10 orang telah menerima manfaat biasiswa itu untuk melanjutkan pelajaran mereka ke peringkat menara gading.
Mengulas mengenai aktiviti sempena kemerdekaan, Collin berkata, tahun ini, pihaknya giat menjalankan bengkel-bengkel dan dialog dalam skala yang terkawal ekoran pandemik Covid-19.
Antaranya seperti sesi dialog Rukun Negara Sebagai Asas Perpaduan Bangsa Malaysia yang dilaksanakan di Universiti Malaya, Bengkel Reben Perpaduan di PPR Kota Damansara dan juga perlawanan bola sepak Unity Football.
Projek57 juga merupakan organisasi pelopor yang telah menerima akreditasi Keusahawanan Sosial oleh Kementerian Pembangunan Usahawan.
Dalam pada itu, seorang penerima biasiswa daripada Projek57, Jorita Rosman, 25, melahirkan kegembiraan kerana berpeluang melanjutkan pelajaran dalam jurusan Ijazah Sarjana Muda Pengurusan Perniagaan di Saito University College, Petaling Jaya, Selangor.
“Saya tidak menyangka dapat melanjutkan pelajaran kerana ini adalah harapan yang telah disimpan sekian lama tetapi terpaksa dipendamkan kerana masalah kewangan.
“Dahulu, saya pernah menyambung pelajaran tetapi terpaksa berhenti separuh jalan kerana masalah kewangan,” cerita gadis Orang Asli dari suku Temiang berasal dari Gua Musang, Kelantan itu.
Anak ketujuh daripada lapan beradik itu berkata, Projek57 banyak memberinya inspirasi untuk menjadi rakyat Malaysia yang cintakan negara dan menerima kaum-kaum lain seperti sebuah keluarga yang besar.


Wanita masih hidup selepas disengat 400 ekor lebah
Oleh KOSMO!

31 Ogos 2020, 10:00 am
BEIJING – Seorang wanita hampir tidak sedarkan diri selepas disengat lebih 400 ekor lebah di sebuah ladang di daerah Suichang, wilayah Zhejiang baru-baru ini, lapor akhbar Daily Mail.
Mangsa yang hanya dikenali sebagai Huang berkata, dia sedang bekerja di ladangnya sebelum dikerumuni beratus-ratus ekor lebah yang kemudian menyengatnya.
“Kumpulan besar lebah tiba-tiba mengejar dan menyerang saya,” katanya.
Mangsa dibawa ke hospital berdekatan oleh keluarganya.
Menurut doktor yang merawat mangsa, Weng Jianwu, banyak kesan sengatan kelihatan di kepala, leher dan belakang badan pesakit.
“Kami mengambil masa sekitar satu jam untuk membuang sengat lebah itu. Pesakit kini stabil,” jelasnya.

Jianwu menasihati orang ramai supaya bertenang dan tidak melarikan diri apabila diserang lebah kerana boleh menyebabkan serangga itu semakin agresif dan mengakibatkan kecederaan lebih teruk. – Agensi


Lelaki Indonesia ditahan cuba sogok polis
1 September 2020, 9:06 pm
KUALA LUMPUR – Seorang lelaki warga Indonesia diberkas selepas cuba memberi rasuah kepada anggota polis dalam satu kejadian di Jalan Pantai Permai 1 di sini hari ini.
Suspek berusia 30-an itu diberkas sepasukan polis dari Bahagian Pencegahan Jenayah dan Keselamatan Komuniti (JKJKK) Kuala Lumpur ketika membuat rondaan pada pukul 8 pagi.
Satu sumber berkata, berada dalam keadaan mencurigakan punca anggota polis menahan suspek yang memandu kereta jenis Proton Perdana itu.
Katanya, hasil pemeriksaan pihak polis menemui pelbagai jenis rokok dipercayai diseludup di dalam kereta tersebut.
“Suspek memberikan wang berjumlah RM1,000 kepada anggota polis berkenaan. Walaupun selepas diberi amaran, suspek masih berdegil untuk memberi wang tersebut.
“Suspek ditahan bagi membantu siasatan kerana cuba merasuah pihak berkuasa dan memiliki rokok seludup,” katanya.

Sementara itu, Ketua JPJKK Kuala Lumpur, Datuk Azman Ayob memuji tahap integriti ditunjukkan oleh anggota kereta peronda berkenaan selain berharap orang awam tidak memberi sogokan kepada pihak polis.
“Jangan beri rasuah kepada anggota yang sedang menjalankan tugas kerana tanpa pemberi (rasuah) tidak akan berlaku isu rasuah,” ujarnya. – K! ONLINE


Fattah Amin tidak peduli gelaran Baby Of The Year
Oleh ARINA CHE AZLAN

1 September 2020, 5:45 pm
KUALA LUMPUR – Pelakon popular, Fattah Amin tidak mahu memikirkan soal jolokan Baby Of The Year kepada bayi sulungnya yang dijangka dilahirkan Oktober ini.
Menurut Fattah, 30, dia tidak mahu memikirkan tentang gelaran tersebut dan hanya berdoa agar zuriatnya dilahirkan dalam keadaan sihat walafiat.
“Bagi saya, gelaran Baby Of The Year tidak penting. Apa yang saya sangat titik beratkan adalah anak saya selamat dilahirkan dan isteri juga sihat.
“Sama seperti bakal bapa lain, saya sangat berharap dan berdoa semua urusan bersalin isteri dipermudahkan,” katanya kepada Kosmo! Online.
Tambah pelakon Playboy Itu Suami Aku, dia berasa sangat teruja membilang detik menanti ketibaan cahaya mata sulung hasil perkongsian hidup bersama aktres jelita, Fazura Sharifuddin.
Sering mendapatkan nasihat daripada keluarga dan rakan-rakan rapat tentang tip penjagaan bayi, Fattah semakin yakin untuk memikul tanggungjawab sebagai seorang bapa.

“Kebanyakan mereka memberi nasihat sama iaitu bersiap sedia untuk tidak tidur malam.
“Saya rasa itu situasi normal untuk semua ibu bapa yang baharu menimang cahaya mata, jadi saya okey sahaja dan sudah bersedia,” jelasnya lagi.
Fattah dan Fazura mendirikan rumah tangga pada November 2017 selepas berkenalan dalam drama Hero Seorang Cinderella pada tahun sama.  – K! ONLINE


Satu kematian baharu akibat denggi
Oleh KOSMO!

1 September 2020, 10:10 pm
Oleh NOR AINNA HAMZAH
SEREMBAN – Negeri Sembilan mencatatkan satu kematian baharu akibat denggi bagi minggu ke-35 menjadikan keseluruhan lapan kematian akibat denggi di negeri ini setakat 29 Ogos lalu.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan, S. Veerapan berkata, kumulatif kes denggi di negeri ini adalah sebanyak 2,260.
Menurutnya, trend perbandingan kes denggi di negeri ini setakat 29 Ogos lalu meningkat dari minggu sebelumnya iaitu daripada 76 kes kepada 105 kes.
“Daerah Seremban kekal menjadi daerah yang mempunyai bilangan kes tertinggi berbanding dengan enam daerah lain.
“Terdapat 41 lokaliti wabak di mana 40 lokaliti di Seremban dan satu di Tampin,” katanya ketika dihubungi Kosmo! di sini sebentar tadi.

Veerapan berkata, aktiviti pencegahan dan kawalan telah diteruskan pada masa ini walaupun terdapat Perintah Kawalan Pergerakan Pemulihan (PKPP) yang bermula pada 10 Jun lalu.
“Ia termasuklah menjalankan aktiviti mencari dan memusnahkan tempat pembiakan Aedes dengan menumpukan kawasan premis kediaman dan kawasan persekitaran menerusi kaedah semburan pengasapan dan promosi kesihatan,” katanya. -K! ONLINE


14 kes baharu, satu kematian Kluster Tawar
Oleh KOSMO!

1 September 2020, 6:46 pm
Oleh SITI A’ISYAH SUKAIMI
PUTRAJAYA – Satu lagi kes kematian Covid-19 melibatkan Kluster Tawar dilaporkan hari ini dengan jumlah kumulatif kes kematian di seluruh negara sebanyak 128 kes.
Pada masa sama, 14 kes baharu Covid-19 dicatatkan hari ini menjadikan jumlah kes positif sebanyak 9,354 kes dengan kes aktif kebolehjangkitan adalah 151 kes.
Ketua Pengarah Kesihatan, Tan Sri Dr. Noor Hisham Abdullah berkata, kes kematian tersebut membabitkan warga emas wanita berumur 80 tahun iaitu kes ke-9,174 yang disahkan meninggal dunia pada pukul 10.38 pagi hari ini.
“Wanita warganegara tersebut mempunyai latar belakang penyakit barah paru-paru dan darah tinggi serta salah satu kes positif Kluster Tawar yang dilaporkan pada 15 Ogos lepas.
“Mangsa mula mengalami gejala demam dan sakit dada sejak 6 Ogos dan dimasukkan ke sebuah pusat perubatan sebelum dipindahkan ke Hospital Pulau Pinang pada 14 Ogos lalu selepas didapati positif Covid-19.

“Keadaan kesihatannya merosot dengan komplikasi daripada penyakit barah, justeru memerlukan bantuan pernafasan sejak 24 Ogos lepas,” katanya pada sidang akhbar di Kementerian Kesihatan di sini hari ini.
Berhubung 14 kes baharu hari ini, Noor Hisham berkata, sembilan daripadanya adalah kes penularan tempatan, manakala lima lagi adalah kes import yang mendapat jangkitan di luar negara.
Menurutnya, daripada kes penularan tempatan, lima kes dalam kalangan warga Malaysia dan empat kes adalah warga asing membabitkan dua di Kedah iaitu Kluster Tawar dan Kluster Telaga serta tiga di Sabah iaitu Kluster Benteng LD, kes jangkitan pernafasan akut teruk dan saringan tahanan di penjara.
Selain itu, katanya, lima kes import pula mendapat jangkitan dari Ukraine, Pakistan, Indonesia dan Filipina serta semuanya melibatkam warga asing. -K! ONLINE


Zahirah Macwilson umum hamil 6 bulan
Oleh KOSMO!

1 September 2020, 8:59 pm
KUALA LUMPUR – Pelakon, Zahirah Macwilson mengumumkan kehamilan anak pertamanya yang kini sudah memasuki enam bulan.
Berita gembira itu dikongsi oleh Zahirah atau nama sebenarnya Nur Zahirah MacWilson, 25, menerusi imej imbasan bayi yang dimuat naik dalam Instagramnya sebentar tadi.
“Kandungan (bayi) yang kami sayangi kini berusia enam bulan.
“Ibu dan ayah tidak sabar untuk bertemu dengan awak,” katanya ringkas.

Dalam pada itu, suaminya yang juga pelakon, Aiman Hakim Ridza turut memuat naik foto yang sama dalam Instagramnya.
“Tak sabar hendak bertemu dengan si kecil kami yang merupakan separuh daripada saya dan separuh lagi daripada orang yang saya cintai. Alhamdulillah,” ujarnya.

Zahirah dan Aiman mendirikan rumah tangga pada 20 Februari 2020 dalam sebuah majlis pernikahan tertutup di Petaling Jaya. – K! ONLINE


Saharul Ridzwan hargai isteri, hadiahkan kereta Honda
Oleh NUR EMIRA SAIZALI

1 September 2020, 5:40 pm
KUALA LUMPUR – Pelakon, Saharul Ridzwan, 32, membuat kejutan kepada isterinya dengan menghadiahkan sebuah kereta jenis Honda Jazz sempena ulang tahun perkahwinan ke-4 mereka.
Isterinya, Deena Amir atau nama penuhnya Qaabila Deena Emir Mohamed Akif Emir, 32, berkongsi berita gembira itu menerusi satu hantaran Instagramnya hari ini.
“Kejutan daripada suami! Masya-Allah. Terkejut betul tadi sebab ulang tahun perkahwinan sepatutnya pada 16 September depan, tetapi dapat hadiah tadi.
“Dia (Saharul) suruh siap tadi sebab nak rekod video untuk reviu. Habis comot muka Deena, maskara meleleh sebab menangis,” katanya.
Tambah Deena, dia bersyukur dan berterima kasih kepada suaminya atas hadiah dan kasih sayang yang dicurahkan kepadanya.
“Allahuakbar sayang, terima kasih untuk cinta dan usaha yang telah diberikan selama ini.

“Doa saya sentiasa untuk awak,” ujarnya.
Sementara itu, Saharul menerusi Instagramnya turut memberikan kata-kata nasihat kepada pengikutnya sempena ulang tahun perkahwinannya.
Dalam hantaran tersebut, dia menitipkan nasihat kepada kaum lelaki khususnya suami untuk memperbaiki hubungan suami isteri jika ingin dimurahkan rezeki.
“Jika terasa rezeki sempit, usah risau. Perbaiki hubungan dengan isteri dulu. Baiki mana yang terkurang. Gembirakan hatinya. Insya-Allah, awak akan lihat rezeki datang dalam bermacam bentuk rupa.
“Buat isteri gembira, rezeki datang. Buatkan isteri rasa dihargai, rezeki melimpah. Sentiasa buat isteri seronok, rezeki datang tak disangka,” katanya.
Pasangan berkenaan mendirikan rumah tangga pada 16 September 2016 dan dikurniakan dua orang cahaya mata Muhammad Luth Ali, 3, dan Fateema Azzahra yang baru berusia 2 bulan. – K! ONLINE


Remaja maut Perodua Kancil rempuh pacuan empat roda
Oleh KOSMO!

1 September 2020, 10:53 pm
Oleh IVAN AMIRUL
RANAU – Seorang remaja lelaki maut selepas kereta jenis Perodua Kancil yang dipandunya merempuh pacuan empat roda di Kilometer 50, Jalan Ranau-Telupid di sini hari ini.
Dalam kejadian pada pukul 1.50 tengah hari itu, mangsa yang juga pelajar kolej berusia 18 tahun dipercayai memandu seorang diri dari arah Telupid menuju ke Kota Kinabalu.
Selepas memotong kenderaan di hadapannya, kereta yang dipandu mangsa hilang kawalan dan memasuki laluan bertentangan.
Ketua Polis Daerah Ranau, Deputi Superintendan Sammy Newton berkata, Perodua Kancil mangsa kemudiannya gagal mengelak dan merempuh Toyota Hilux di laluan bertentangan.
“Akibat pelanggaran itu, mangsa tersepit di dalam kenderaannya dan mengalami kecederaan parah di badan dan kepala.

“Remaja itu sebelum disahkan meninggal dunia di tempat kejadian manakala pemandu pacuan empat roda hanya cedera ringan.
“Mayat mangsa dikeluarkan oleh anggota bomba dan seterusnya dibawa ke Hospital Ranau di sini,” katanya dalam satu kenyataan malam tadi.
Sammy berkata, siasatan lanjut masih dijalankan. Kes disiasat mengikut Seksyen 41(1) Akta Pengangkutan Jalan (APJ) 1987. -K! ONLINE


Pemohon PA, PPR perlu kemas kini maklumat
1 September 2020, 6:55 pm
KUALA LUMPUR – Dewan Bandaraya Kuala Lumpur (DBKL) menggesa pemohon yang membuat permohonan rumah sewa Perumahan Awam (PA) dan Projek Perumahan Rakyat (PPR) dari tahun 1998 sehingga 2018 untuk mengemas kini maklumat permohonan bermula hari ini sehingga 30 November depan.
Datuk Bandar Kuala Lumpur, Datuk Nor Hisham Ahmad Dahlan berkata, pemohon diminta untuk mengemas kini maklumat tanpa perlu hadir ke pejabat DBKL.
“Bagi pemohon yang memohon sejak 1998 sehingga 2018, mereka diminta untuk kemas kini maklumat dengan melayari http://eperumahan.dbkl.gov.my/eRumah/.
“Beberapa maklumat seperti kad pengenalan, pendapatan, status perkahwinan, tempat tinggal, ahli keluarga, maklumat orang kelainan upaya (OKU) serta butiran harta,” katanya dalam satu kenyataan di sini hari ini.
Jelas beliau, sebarang permasalahan boleh e-mel kepada [email protected] atau hubungi talian 03-26176014.
“Pemohon yang gagal mengemas kini maklumat permohonan akan dikategorikan sebagai tidak aktif tidak akan diproses permohonannya,” katanya. – K! ONLINE


Dr. Ahmad Fauzi dilantik jalankan fungsi NC UTM
Oleh MOHD SHARKAWI LONDING

1 September 2020, 5:24 pm
JOHOR BAHRU – Timbalan Naib Canselor (Penyelidikan & Inovasi) Universiti Teknologi Malaysia (UTM), Prof. Datuk Ts Dr. Ahmad Fauzi Ismail dilantik sebagai menjalankan fungsi Naib Canselor (NC) yang baharu berkuatkuasa hari ini.
Ahmad Fauzi memegang jawatan itu bagi menjalankan tugas dan fungsi sementara menerima Naib Canselor UTM yang baharu.
UTM dalam satu kenyataan memaklumkan Ahmad Fauzi menyandang jawatan itu selepas Prof. Datuk Ir. Dr. Wahid Omar
telah menamatkan perkhidmatan beliau sebagai Naib Canselor UTM yang keenam bermula 31 Ogos 2020.
Wahid ketika berucap dalam Majlis Penyerahan Tugas pada 30 Ogos lalu meminta semua warga terus memberi sokongan padu kepada pemimpin yang akan menerajui UTM dengan berpegang kepada falsafah, visi dan misi UTM.
“Saya berharap agar semua ahli pengurusan tertinggi universiti ssrta semua warga UTM dapat terus bersama-sama menjayakan agenda universiti berdasarkan kepada nilai teras integriti, sinergi, kecemerlangan, dan kelestarian.
“Kita perlu sentiasa bersinergi, inklusif,engagement dan sering saling mengingatkan tentang amanah dan pertanggungjawaban kerana UTM adalah mandat negara kepada kita.

“UTM institusi pendidikan tinggi tersohor, membina manusiayang bukan sahaja memiliki ilmu dan keupayaan teknikal yang hebat, tetapi memiliki nilai luhur kemanusiaan yang mampu membina kemakmuran dan kesejahteraan sejagat,”katanya.
Menurut Wahid, UTM sedang bersedia dengan EnVision UTM 2025 dengan memperkasakan warga muda sebagai pemimpin untuk melakar impian UTM.
Tambah beliau selepas ini tumpuan akan diberikan kepada tugas sebagai ahli akademik di Sekolah Kejuruteraan Awam (SKA) serta memberi khidmat berdasarkan pengalaman dalam pengurusan pengajian tinggi seperti aspek kepimpinan, pengurusan projek, strategi dan kewangan. – K! ONLINE


Kereta terlipat, dua beradik selamat
Oleh KOSMO!

1 September 2020, 7:56 pm
Oleh RIZANIZAM ABDUL HAMID
MELAKA – Dua beradik terselamat daripada maut biarpun kereta yang mereka naiki terlipat selepas merempuh sebatang pokok dalam nahas membabitkan dua buah kenderaan awal pagi tadi.
Dalam kejadian pukul 12.30 pagi itu, mangsa lelaki berusia 58 tahun mengalami patah kaki kiri, manakala adiknya, berusia 57 tahun yang memandu kereta jenis Proton Wira hanya mengalami sakit dada.
Ketua Jabatan Siasatan Penguatkuasaan Trafik Negeri, Superintendan Hasan Basri berkata, seorang lagi mangsa berusia 39 tahun yang memandu kereta lain bagaimanapun tidak mengalami sebarang kecederaan.
Menurutnya, siasatan awal mendapati, kemalangan di Lebuh Alor Gajah- Melaka Tengah- Jasin (AMJ) berhadapan Taman Asean, Malim dipercayai berpunca daripada kereta dipandu lelaki 57 tahun itu terlanggar bahagian tepi sebuah kereta lain.
“Ketika kejadian kedua-dua kenderaan datang dari arah Cheng menuju ke bandar Melaka sebelum tiba-tiba kereta dipandu lelaki berusia 39 tahun itu yang berada di lorong kanan dilanggar dari bahagian tepi.

“Kemalangan mengakibatkan pemandu berkenaan gagal mengawal keretanya lalu terbabas ke bahu kiri jalan dan melanggar sebatang pokok,” katanya ketika dihubungi Kosmo! di sini hari ini.
Kedua-dua mangsa dihantar ke Hospital Besar Melaka untuk rawatan lanjut.
Kes disiasat mengikut Seksyen 41 (1)(a) Akta Pengangkutan Jalan 1987. -K! ONLINE


Padah guna pukat rawa sorong tanpa lesen
Oleh KOSMO!

1 September 2020, 2:51 pm
Oleh NOOR HASLIZA NUSI
GEORGE TOWN – Maritim Malaysia (APMM) menahan tiga nelayan termasuk seorang tekong selepas disyaki menggunakan pukat tanpa lesen pada kedudukan 1.4 batu nautika barat laut Pulau Sayak, Kedah awal pagi tadi.
Nelayan tempatan berusia 23, 24 dan 44 tahun itu ditahan ketika sedang leka menangkap ikan di atas bot rawa sorong kira-kira pukul 4 pagi tadi.
Pengarah Maritim Negeri, Kepten Maritim Hamizan Harun berkata, penahanan ke atas ketiga-tiga nelayan tempatan terbabit dijalankan dalam Op Pertiwi/Op Benteng di sekitar perairan Pulau Pinang.
“Hasil pemeriksaan mendapati, bot yang dinaiki seorang tekong bersama dua awak-awak disyaki telah melakukan kesalahan di bawah Seksyen 8(a) Akta Perikanan 1985 iaitu melakukan aktiviti menangkap ikan menggunakan pukat tanpa lesen yang sah.
“Mereka telah menggunakan peralatan pukat rawa sorong untuk menangkap ikan dan menjadi satu kesalahan di bawah Peraturan-Peraturan Perikanan (Larangan Cara Menangkap Ikan) 1980,” katanya dalam satu kenyataan di sini hari ini.

Justeru katanya, pihak APMM tidak akan berkompromi dengan mana-mana pihak yang melanggar undang-undang perairan negara. – K! ONLINE


Penjenayah lalok dicekup
Oleh KOSMO!

1 September 2020, 4:28 pm
Oleh ROSLIZA MOHAMED
KOTA BHARU – Seorang penjenayah kes pecah sebuah rumah Sabtu lalu ditahan polis selepas dia terlibat dalam kemalangan di Jalan Sungai Durian dekat Kuala Krai petang semalam.
Suspek yang berusia 29 itu ditahan selepas melarikan diri selama dua hari ketika dia gagal mengawal kereta Proton Iswara yang dipandunya sebelum merempuh kenderaan lain.
Ketua Polis Daerah Kuala Krai Deputi Superintendan Suzaimi Mohamad berkata, sewaktu tangkapan, suspek yang dipercayai sedang lalok itu ditahan selepas pihak polis menerima maklumat awam mengenai kemalangan itu.
Katanya, pemeriksaan dan siasatan di lokasi mendapati sebuah kereta Proton Iswara yang dipandu suspek mengalami kerosakan di bahagian hadapan.
“Pemeriksaan di bahagian but belakang kereta membawa kepada penemuan sebuah televisyen jenama Panasonic dan sebuah beg bertulis Lenovo yang berisi komputer riba dipercayai barang curi dengan anggaran hampir RM10,000.

“Suspek yang cedera ringan bersama barang kes itu kemudian dibawa ke balai polis untuk tindakan lanjut,” katanya ketika dihubungi Kosmo! di sini hari ini.
Beliau berkata, ujian air kencing mendapati suspek positif dadah jenis methamphetamine.
Katanya, suspek juga mempunyai rekod kesalahan lampau berkait kes jenayah lain selain baru keluar dari penjara Januari lepas.
Berhubung kes pecah rumah, menurut Suzaimi, kejadian itu berlaku Sabtu lalu pukul 6 petang apabila pengadu sampai di rumah keluarganya sebelum mendapati kereta jenis Perodua Viva diletakkan di halaman rumah telah tiada.
”Pengadu telah membuat pemeriksaan di sekitar rumah dan mendapati pintu jeriji besi belakang rumah terdapat kesan umpil selain pintu belakang terbuka.
“Pemeriksaan selanjutnya di dalam rumah mendapati televisyen dan komputer riba miliknya telah tiada,” katanya.
Suzaimi berkata, sebelum terlibat kemalangan sewaktu memandu kereta jenis Proton Iswara, suspek turut memandu kereta Perodua Viva yang dicuri di rumah itu sebelum terlibat dalam nahas.
Katanya, suspek memandu Perodu Viva itu sebelum terbabas sendiri di kawasan Kampung Sri Panji dekat Kuala Krai.
Tambah Suzaimi, susulan kemalangan itu, polis telah membuat hebahan kepada orang ramai untuk mengesan suspek.
Kes disiasat mengikut Seksyen 44 Akta Pengangkutan Jalan 1987 kerana memandu dalam keadaan berbahaya dengan pengaruh dadah dan Seksyen 457 Kanun Keseksaan kerana memecah masuk rumah mangsa. – K! ONLINE


Penyanyi didakwa pecah amanah RM200,000
Oleh NUZULSHAM SHAMSUDDIN

1 September 2020, 5:19 pm
KUALA LUMPUR – Penyanyi yang juga deejay Jason Lo dan rakannya dihadapkan ke Mahkamah Sesyen di sini hari ini atas pertuduhan pecah amanah wang syarikat rakaman milik mereka lebih RM200,000 tahun lalu.
Bagaimanapun, Jason Lo atau nama sebenarnya, Jason Jonathan Lo, 45, dan Muhammad Yakub Hussaini, 47, mengaku tidak bersalah selepas pertuduhan dibacakan terhadap mereka di hadapan Hakim Datin Sabariah Othman.
Mengikut pertuduhan, mereka didakwa sebagai pengarah syarikat yang telah diamanahkan wang berjumlah RM232,500 telah melakukan pecah amanah iaitu dengan curangnya menggunakan wang syarikat tersebut untuk kegunaan sendiri.
Kesalahan itu didakwa dilakukan di Syarikat Fat Boys Records Sdn. Bhd. 1 Mont Kiara di sini pada 24 April dan 14 Mei 2019.
Berikutan itu pertuduhan dikemukakan mengikut Seksyen 409 Kanun Keseksaan.
Hukuman bagi seksyen itu memperuntukkan penjara tidak kurang dua tahun dan maksimum 20 tahun dan dengan sebat dan boleh dikenakan denda jika sabit kesalahan.

Terdahulu Timbalan Pendakwa Raya Noorhani Muhmmed Ayub mencadangkan jumlah jaminan sebanyak RM30,000 bagi setiap seorang tertuduh.
Bagaimanapun, kedua- dua tertuduh yang diwakili peguam Alfred Chong memohon mahkamah mengurangkan ikat jamin tersebut dengan alasan anak guamnya akan mematuhi segala syarat tambahan yang ditetapkan mahkamah.
Selepas mendengar permohonan kedua-dua belah pihak, Sabariah kemudian membenarkan kedua-dua tertuduh diikat jamin dengan jumlah sama RM30,000 setiap seorang.
Tarikh 2 Oktober depan ditetapkan untuk sebutan semula kes dan serahan dokumen.
Pada November tahun lalu, Jason Lo  pernah dituduh dua pertuduhan iaitu menceroboh sebuah rumah dan memasukkan dadah dalam badan jenis methamphetamine di Mahkamah Majistret.
Bagaimanapun, penyanyi yang popular dengan lagu Evening News itu mengaku tidak bersalah atas kedua-dua pertuduhan tersebut. -K!ONLINE


Belum ramai mohon lanjutan moratorium
Oleh ZULKIFLI MANZOR

1 September 2020, 2:32 pm
KUALA LUMPUR – Respons orang ramai terhadap program lanjutan moratorium bersasar dan fleksibiliti pembayaran balik pembiayaan tidak seperti yang diharapkan walaupun tempoh moratorium secara automatik cuma berbaki 29 hari.
Timbalan Menteri Kewangan II, Mohd. Shahar Abdullah berkata, beliau bimbang jika orang ramai menunggu sehingga ke saat akhir untuk memulakan rundingan dan memohon bantuan bayaran balik pembiayaan daripada bank.
“Orang ramai dan Perusahaan Kecil dan Sederhana (PKS) harus ingat bank memerlukan masa memproses permohonan bantuan bayaran balik pembiayaan yang dikemukakan.
“Secara umumnya satu hingga lima hari untuk pelanggan individu dan tiga hari hingga dua minggu untuk permohonan PKS.
“Saya menggesa orang ramai segera memberi maklum balas atau pergi ke bank masing-masing untuk mengesahkan pakej bantuan bayaran balik pembiayaan yang ditawarkan,” katanya dalam satu kenyataan media hari ini.
Mohd. Shahar berkata, program lanjutan moratorium bersasar dan fleksibiliti pembayaran balik pembiayaan penting untuk mengelakkan rekod kredit mereka yang memerlukan menjadi buruk selepas September 2020.

Menurut beliau, sejak program itu bermula pada 7 Ogos lalu, sebanyak 139,424 bantuan bayaran balik pembiayaan untuk pelanggan individu diterima pihak bank dan 109,172 daripadanya telah mendapat kelulusan.
Kata beliau, bagi pelanggan PKS termasuk usahawan mikro pula, sebanyak 5,017 permohonan diterima dan 4,300 daripadanya telah mendapat kelulusan pihak bank.
Kerajaan sebelum ini mengumumkan lanjutan moratorium pembiayaan selama tiga bulan bagi individu yang kehilangan pekerjaan pada tahun 2020 dan masih belum mendapat pekerjaan.
Turut diumumkan pengurangan ansuran pembiayaan yang sepadan dengan pengurangan gaji akibat Covid-19 bagi tempoh minimum enam bulan bergantung kepada jenis pembiayaan.
Kerajaan turut mengumumkan pembayaran faedah sahaja untuk suatu jangka masa ditetapkan atau pemanjangan tempoh pembiayaan untuk mengurangkan bayaran balik bulanan bagi individu dan PKS yang terkesan akibat Covid-19. – K! ONLINE


Cadang bina Lebuh Raya Seremban ke Kemayan
Oleh KOSMO!

1 September 2020, 3:44 pm
KUALA PILAH – Kementerian Kerja Raya bercadang untuk membina Lebuh Raya melalui jalan Seremban hingga ke Kemayan, Pahang bagi membantu menjimatkan masa perjalanan dari kedua-dua negeri tersebut.
Timbalan Menterinya, Datuk Eddin Syazlee Shith berkata, cadangan itu sebagai langkah untuk mengurangkan kesesakan lalu lintas yang sering berlaku di Jalan Seremban-Kuala Pilah terutama pada cuti umum atau musim perayaan.
“Kami ada persembahkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang ketika itu baginda menjadi pemangku Sultan Pahang.
“Baginda turut mengalu-alukan projek jalan Seremban-Pahang memandangkan jalan ini menjadi pilihan pengguna kerana ia berbentuk landai berbanding jalan berbukit di sebelah Bukit Tinggi, Pahang.
“Pembinaan Lebuh Raya ini juga bagi mengelakkan kesesakan dan memendekkan masa perjalanan pengguna berikutan perjalanan menggunakan Lebuh Raya Karak sering mengalami kesesakan teruk,” katanya.
Beliau yang juga Ahli Parlimen Kuala Pilah berkata demikian dalam sidang akhbar selepas menyempurnakan Majlis Penyerahan Alat Pengimbas Haba di pejabatnya dekat sini hari ini.

Bagaimanapun, jelas Eddin Syazlee, pihak kementerian masih dalam peringkat kajian bagi pembinaan Lebuh Raya tersebut dan ia tertakluk kepada peruntukan sedia ada.
“Jangkaan untuk menyiapkan Lebuh Raya tersebut adalah selepas kajian dibuat, buat masa ini, kertas cadangan sudah ada, cuma kita tidak dapat mengetahui jangkaan untuk projek pembinaan disiapkan.
“Saya berharap agar projek ini diteruskan dan dibina kerana ia bukan sahaja untuk mengurangkan kesesakan lalu lintas tetapi sekali gus dapat meningkatkan taraf ekonomi dan mempromosikan pelancongan penduduk setempat,” katanya.
Dalam pada itu katanya, sebanyak 15 unit pengimbas A.I akan dipasang antaranya di kawasan sekitar Kuala Pilah.
“Pengimbas haba (A.I) ini bertujuan memberi manfaat kesihatan lebih-lebih lagi sewaktu penularan pandemik Covid-19 yang masih melanda negara.
“Antara lokasi yang dipasang pengimbas ini adalah di Istana Seri Menanti, lobi Kementerian Kerja Raya, Pejabat Daerah dan Tanah Kuala Pilah, Pejabat Pendidikan Daerah Kuala Pilah, Pejabat Parlimen Kuala Pilah, lima buah sekolah termasuk Sekolah Menengah Kebangsaan Tunku Besar Burhanuddin dan Kolej Vokasional Juasseh,” katanya. – K! ONLINE


Jumlah pengunjung Zoo Negara meningkat
Oleh MOHD RASDAN AHMAD

1 September 2020, 4:49 pm
KUALA LUMPUR – Zoo Negara terus menerima pertambahan pengunjung selepas dibuka semula kepada orang ramai setelah tempoh Perintah Kawalan Pergerakan Pemulihan (PKPP) diperkenalkan oleh kerajaan pada Jun lalu.
Timbalan Presiden Zoo Negara, Rosly Ahmat Lani berkata, pertambahan pengunjung itu merupakan diluar jangkaan pihaknya meskipun negara masih berdepan dengan penularan pendamik Covid-19 ketika ini.
“Kami jangkakan pengunjung kembali normal dalam tempoh enam bulan namun perkara itu tidak berlaku kerana pengunjung telah datang ke sini pada awal pembukaan lagi.
“Sebelum viral dalam televisyen pengunjung sudah ramai yang datang sehingga pihak kami berada dalam keadaan berjaga-jaga risau jika prosedur operasi standard (SOP) dilanggar.
“Lebih mengejutkan, Zoo Negara telah menerima lebih daripada 15,000 pengunjung hanya dalam tempoh tiga hari sempena cuti umum Hari Kemerdekaan yang kebetulan jatuh pada cuti hujung minggu semalam,” katanya pada sidang akhbar selepas menerima lawatan daripada Ketua Menteri Melaka, Datuk Sulaiman Md. Ali di Zoo Negara semalam.
Sementara itu, Sulaiman menjelaskan lawatannya kali ini adalah bertujuan bagi mengeratkan hubungan antara Zoo Negara dengan Zoo Melaka selain bertukar pandangan dan berkongsi idea bagi meningkatkan lagi kunjungan orang ramai ke dua-dua zoo tersebut.

“Kita akan cari bagaimana cara terbaik untuk kita sama-sama meningkatkan lagi promosi terutamanya bagi pelancong tempatan untuk terus berkunjung ke dua-dua zoo ini,” jelasnya. – K! ONLINE.


673 dikompaun semalam, paling tinggi sejak PKPP dilaksanakan
Oleh NOR IDAYU BOSRO

1 September 2020, 2:57 pm
PUTRAJAYA – Sebanyak 778 individu ditahan atas kesalahan ingkar arahan Perintah Kawalan Pergerakan Pemulihan (PKPP) semalam dengan 673 daripadanya dikompaun iaitu jumlah tertinggi sejak perintah itu dilaksanakan 10 Jun lalu.
Menteri Kanan (Keselamatan) Datuk Seri Ismail Sabri Yaakob berkata, kesalahan paling tinggi adalah aktiviti di kelab malam dengan 600 tangkapan diikuti aktiviti melibatkan kehadiran orang ramai yang menyukarkan penjarakan fizikal sebanyak 127.
Beliau berkata, Pihak Berkuasa Tempatan (PBT) diminta bekerjasama dengan Polis Diraja Malaysia untuk mengenakan tindakan tegas terhadap premis pusat hiburan yang beroperasi lebih masa termasuk menarik balik lesen perniagaan mereka.
“Task Force akan terus mempertingkatkan pemeriksaan serta mengambil tindakan ke atas pemilik premis dan orang awam yang tidak mematuhi SOP PKPP yang ditetapkan,” katanya pada sidang akhbar di sini hari ini.
Sementara itu, Ismail Sabri berkata, Perintah Kawalan Pergerakan Diperketatkan (PKPD) secara pentadbiran di Aman Jaya, Kedah akan berkuat kuasa sehingga 10 September depan. -K! ONLINE


Dua koperal polis diburu
Oleh MOHD SHARKAWI LONDING

1 September 2020, 4:13 pm
JOHOR BAHRU – Dua anggota polis berpangkat koperal dikehendaki Polis Johor bagi membantu siasatan berhubung kes penyeludupan migran sindiket Geng Otong.
Ketua Polis Johor, Datuk Ayob Khan Mydin Pitchay berkata, anggota polis terbabit ialah S. Sugumar, 39, dan Herman Muharam, 36.
Menurutnya, mereka diburu selepas gagal hadir ke Mahkamah Sesyen Kota Tinggi pada 27 Ogos lalu untuk kes pertuduhan membantu ahli kumpulan jenayah terancang itu, tiga tahun lalu.
“Sugumar beralamat terakhir di No 25, Jalan SU 21, Taman Selayang Utama, Batu Cave, Selangor.
“Manakala Herman pula beralamat di No 22, Jalan SP 1/13, Taman Subang Perdana, Shah Alam, Selangor,” katanya dalam satu kenyataan di sini hari ini.
Ayob Khan berkata, kedua-dua anggota polis itu dikehendaki bagi pertuduhan mengikut Seksyen 130W Kanun Keseksaan (Akta 574). – K! ONLINE


Pemegang pas jangka panjang tiga negara disekat masuk Malaysia
Oleh NOR IDAYU BOSRO

1 September 2020, 4:53 pm
PUTRAJAYA – Kerajaan akan mengenakan sekatan kemasukan ke Malaysia terhadap pemegang Pas Jangka Masa Panjang melibatkan warga India, Indonesia dan Filipina berkuat kuasa 7 September ini.
Menteri Kanan Keselamatan, Datuk Seri Ismail Sabri Yaakob berkata, keputusan mengenakan sekatan kemasukan itu dipersetujui dalam Mesyuarat Khas Menteri-Menteri Mengenai Pelaksanaan Perintah Kawalan Pergerakan (PKP) hari ini selepas mengambil kira peningkatan mendadak kes jangkitan Covid-19 di negara tersebut.
Beliau berkata, sekatan merangkumi enam kategori membabitkan Penduduk Tetap (PR), peserta program Malaysia Rumah Keduaku (MM2H) dan golongan ekspatriat termasuk kategori EP1 serta pemegang Pas Lawatan Profesional (Ikhtisas) (PLIK) dari tiga negara berkenaan.
“Selain itu, tidak dibenarkan masuk ke dalam negara ialah pemegang Pas Residen dan pelajar warganegara India, Indonesia dan Filipina yang menuntut di negara ini.
“Pasangan kepada warganegara Malaysia yang guna spouse visa bersama anak-anak mereka juga tidak dibenarkan masuk ke dalam negara,” katanya pada sidang akhbar di sini hari ini. – K! ONLINE


Pemandu kereta Toyota Camry direman empat hari
Oleh KOSMO!

1 September 2020, 2:45 pm
Oleh ABDUL RASHID ABDUL RAHMAN
BENTONG – Pemandu kereta jenis Toyota Camry yang melanggar penunggang dan pembonceng motosikal di Kilometer 56.4 Lebuh Raya Kuala Lumpur-Karak semalam direman selama empat hari bermula hari ini.
Perintah tahanan reman terhadap suspek dikeluarkan oleh Rozianti Mohamed Hanaphi kira-kira pukul 10.45 pagi tadi
Ketua Polis daerah, Superintendan Yusof Unis berkata, pemandu kereta berkenaan direman selama empat hari bagi membantu siasatan.
“Pemandu berkenaan dibawa ke Mahkamah pagi ini dan siasatan dilakukan di bawah Seksyen 42 Akta Pengangkutan Jalan 1987,” katanya di sini, hari ini.
Semalam tular dalam media sosial kejadian sebuah kereta yang memotong di laluan kecemasan melanggar sebuah motosikal sebelum melarikan diri.

Susulan itu suspek telah ditahan selepas hadir ke Ibu Pejabat polis Daerah (IPD) Gombak untuk membuat laporan polis semalam.
Dalam pada itu, Yusof berkata, berdasarkan siasatan awal mendapati kejadian kira-kira pukul 2.30 petang itu berlaku ketika pemandu kereta dan motosikal menuju ke arah Kuala Lumpur.
“Apabila sampai di tempat kejadian dipercayai pemandu kereta di lorong kiri telah mengubah haluan ke lorong kecemasan untuk memotong kenderaan hadapan dan motosikal dari lorong kecemasan telah mengelak lalu terbabas ke kiri dan jatuh ke tebing kiri jalan.
“Pemandu kereta tidak memberhentikan kenderaan dan lari dari tempat kejadian manakala mangsa mendapat rawatan di Hospital Bentong,” katanya. – K! ONLINE


109 pekerja sindiket judi online ditahan
Oleh MOHD SYALMIZI HAMID

1 September 2020, 2:07 pm
SEBERANG PERAI – Seramai 109 individu yang disyaki terlibat dengan dua sindiket judi online ditahan polis dalam serbuan berasingan di negeri ini pada Sabtu lalu.
Penahanan itu sekaligus melumpuhkan kedua-dua sindiket berkenaan yang dijalankan oleh pekerja warga China dan tempatan.
Ketua Polis negeri, Datuk Sahabudin Abd. Manan berkata, menerusi serbuan di kawasan kilang perabot di Sungai Bakap, Nibong Tebal di sini, pihaknya menahan 99 individu termasuk 50 lelaki dan tujuh perempuan warga China.
“Selain menahan mereka yang berusia 19 hingga 52 tahun itu, kita merampas sebanyak 97 set komputer dan 291 buah telefon bimbit yang disyaki digunakan oleh sindiket ‘calling center’ tersebut.
“Siasatan mendapati suspek yang merupakan pekerja dengan sindiket yang aktif sejak sebulan lalu itu dibayar gaji sebanyak RM3,000 sebulan,” katanya pada sidang akhbar di Ibu Pejabat Polis Daerah Seberang Perai Selatan, Nibong Tebal di sini sebentar tadi.
Sementara itu, beliau berkata, menerusi operasi berasingan di dua kondominium di Jelutong, George Town dekat sini, pihaknya menahan tujuh lelaki warga China dan tiga warga tempatan berusia 20 hingga 61 tahun yang disyaki terlibat dalam kegiatan sama.

“Sebanyak 419 buah telefon bimbit dirampas bersama dua set komputer, enam buah komputer riba dan empat buah kenderaan.
“Siasatan mendapati suspek dibayar gaji sekitar RM2,500 hingga RM3,000 sebulan ketika bekerja dengan sindiket berkenaan yang beroperasi sekitar setahun lalu,” katanya.
Beliau berkata, kesemua suspek direman selama empat hari bermula kelmarin bagi siasatan lanjut mengikut Akta Rumah Judi Terbuka 1953 dan Akta Imgigresen 1959/63. – K! ONLINE


Budak perempuan berbasikal maut dirempuh
Oleh KOSMO!

1 September 2020, 1:04 pm
Oleh NIK NUR IZZATUL HAZWANI NIK ADNAN
DUNGUN – Keriangan seorang kanak-kanak perempuan bermain basikal berakhir tragedi apabila dia maut dirempuh sebuah kenderaan pacuan empat roda, Mitsubishi Storm di hadapan rumahnya di Kampung Cacar Baru, Paka dekat sini semalam.
Dalam kejadian pada pukul 2.50 petang itu, Nur Aira Awatif Mohammad Fadzil, 6, meninggal dunia dalam perjalanan untuk mendapatkan rawatan ke sebuah klinik swasta berhampiran akibat kecederaan parah di bahagian kepala.
Ketua Polis Daerah Dungun, Superintendan Baharudin Abdullah berkata, sewaktu kejadian, kenderaan pacuan empat roda yang dipandu seorang peniaga durian dalam perjalanan ke sebuah surau berhampiran untuk menunaikan solat Zuhur.
Beliau berkata, lelaki berusia 59 tahun yang berasal dari Kampung Bintang, Setiu tersebut berniaga durian tidak jauh dari rumah keluarga Nur Aira Awatif.
“Sewaktu tiba di lokasi kejadian, basikal yang ditunggangi mangsa dikatakan tiba-tiba meluru keluar dari pagar rumahnya.

“Kenderaan pacuan empat roda yang dipandu lelaki berkenaan gagal mengelak lalu merempuh basikal mangsa,” katanya ketika dihubungi Kosmo! di sini hari ini.
Baharudin berkata, Nur Aira Awatif yang cedera parah telah dikejarkan ibu bapanya ke sebuah klinik swasta sebelum disahkan meninggal dunia. – K! ONLINE


Penjawat awam antara empat ditahan edar dadah
Oleh KOSMO!

1 September 2020, 12:59 pm
Oleh NUR ALINA HASSAN
BAKRI- Seorang kakitangan awam antara empat individu ditahan selepas disyaki terlibat dalam aktiviti pengedaran dadah antarabangsa ke Indonesia, 24 Ogos lalu.
Pegawai Pemerintah Batalion 6, Polis Gerakan Am (PGA) Bakri, Muar, Superintendan Rozasin Ramlan berkata, suspek berusia 43 tahun itu ditahan di Jeti Nelayan Parit Jawa di sini, dipercayai untuk menyeludup bekalan dadah menggunakan jalan laut.
Menurut beliau, ketika serbuan pada pukul 9 pagi, suspek bersama seorang rakannya berusia 40-an yang merupakan tekong darat tiba di jeti itu sebelum didatangi dua lagi individu warganegara Indonesia yang menaiki bot.
“Dua pendatang asing tanpa izin (PATI) yang juga tekong laut berusia 38 tahun dan sekitar 40-an itu tiba di jeti dengan menggunakan bot jenis fiber sebelum keempat-empat suspek ini kemudian membuat persiapan bagi memindahkan bekalan dadah disyaki jenis syabu ke dalam bot.
“Ketika serbuan, polis telah menemui sembilan bungkusan dadah berwarna hijau seberat 9.3 kilogram (kg) yang dibungkus menggunakan plastik teh. Dianggarkan nilai rampasan dadah adalah sebanyak RM830,000,” katanya dalam sidang akhbar di Kem Batalion 6 PGA Bakri, di sini hari ini.

Rozasin berkata, kesemua bekalan dadah dirampas termasuk sebuah kenderaan jenis Proton Saga BLM dan sebuah bot fiber yang mana keseluruhan rampasan bernilai RM1.02 juta.
Tambah Rozasin, hasil soal siasat, kesemua suspek mengaku telah melakukan aktiviti pengedaran dadah menggunakan jalan laut sebanyak dua hingga tiga kali bagi sepanjang tahun ini.
Katanya, kesemua mereka ditahan reman selama 14 hari bermula 25 Ogos dan ke disiasat di bawah Seksyen 39B Akta Dadah Berbahaya (ADB) 1952 yang memperuntukkan hukuman mati mandatori. – K! ONLINE.


Pengurus naikkan gaji sendiri didakwa
Oleh KOSMO!

1 September 2020, 2:06 pm
Oleh NOR AINNA HAMZAH
SEREMBAN – Seorang pengurus kewangan dan perolehan Syarikat Dermaga Oil & Gas Sdn. Bhd. dihadapkan di Mahkamah Majistret di sini hari ini atas 11 pertuduhan mengubah bayaran gaji bulannya dan memindahkan gaji berkenaan dari akaun syarikat ke akaun peribadi.
Tertuduh seorang wanita berusia 37 tahun mengaku tidak bersalah di hadapan Majistret, Mahyun Yusof dan memohon untuk dibicarakan.
Dia dituduh telah mengubah bayaran gaji bulanan dan memindahkan gaji yang diubah daripada akaun syarikat ke akaun peribadinya bermula pada bulan Februari 2018 sehingga bulan Januari 2019.
Tertuduh telah memindahkan wang setiap bulan ke akaun peribadinya untuk tujuan kenaikan gaji beliau sendiri sebanyak RM4,000 tanpa pengetahuan pengarah syarikat.
Dengan itu, tertuduh telah melakukan pecah amanah jenayah iaitu dengan curangnya menyalahgunakan harta syarikat berkenaan dan dituduh melakukan kesalahan yang boleh dihukum di bawah Seksyen 408 Kanun Keseksaan.

Jika sabit kesalahan, tertuduh bakal berhadapan hukuman penjara tidak kurang dari satu tahun dan maksimum 14 tahun dengan sebat dan boleh dikenakan denda.
Pendakwaan dijalankan oleh Timbalan Pendakwa Raya, Hafizah Zainul Hashimi, manakala tertuduh diwakili peguam K. Kanagavalli.
Mahyun menetapkan 15 September depan untuk tarikh sebutan semula kes.
Difahamkan, susulan tindakan tertuduh, kerugian yang dialami syarikat berkenaan selama 11 bulan ialah RM44,000.
Pengarah urusan syarikat menyatakan tidak pernah menaikkan gaji tertuduh dan tertuduh dengan sendirinya menaikkan gaji dari RM9,000 ke RM13,000. – K! ONLINE


Suami isteri cemas dikejar empat lelaki
Oleh MOHD YUNUS YAKKUB

1 September 2020, 2:10 pm
KLANG – Sepasang suami isteri berdepan detik cemas apabila dikejar kenderaan dinaiki empat lelaki kira-kira sejauh 4.2 kilometer dalam kejadian di Jalan Sungai Jati di sini, semalam.
Kejadian berlaku apabila mangsa merupakan jurulatih rekreasi berusia 27 tahun itu telah menunjukkan isyarat jari lucah kepada suspek dalam kejadian pukul 2.30 pagi.
Ketua Polis Daerah Klang Selatan, Asisten Komisioner Shamsul Amar Ramli berkata, sebelum kejadian keempat-empat suspek berusia 30an itu yang menaiki kereta jenis Perodua Myvi telah melanggar lampu isyarat di Jalan Sungai Jati tersebut.
Katanya, situasi itu mengakibatkan kenderaan dinaiki pasangan suami isteri yang ingin membelok ke Taman Sentosa hampir dilanggar oleh Myvi tersebut.
“Mangsa kemudiannya bertindak menghentikan kenderaan kerana terkejut dengan suspek telah bertindak membunyikan hon kereta.
“Perkara itu kemudiannya berlanjutan apabila kereta pasangan suami isteri telah diekori sebelum dipotong dan dihalang oleh suspek di Taman Desawan,” katanya ketika dihubungi Kosmo! di sini hari ini.

Beliau memberitahu, unit peronda polis (MPV) yang ketika itu melalui kawasan tersebut kemudiannya membantu dan berjaya menahan kesemua suspek.
Kata Shamsul Amar, pemeriksaan mendapati tiada sebarang kecederaan dan kerosakan harta benda dialami oleh mangsa.
“Polis turut merampas kenderaan dinaiki suspek dengan reman dua hari dikenakan kepada mereka,”
“Kes disiasat mengikut Seksyen 506 Kanun Keseksaan kerana melakukan ugutan jenayah,” jelasnya. -K! ONLINE


Mayat nelayan bertuala ditemui di bawah bangsal
Oleh KOSMO!

1 September 2020, 2:15 pm
Oleh NIK NUR IZZATUL HAZWANI NIK ADNAN
DUNGUN – Seorang nelayan yang dicari rakan-rakannya sejak tengah hari ditemui mati di bawah bangsal didiaminya di Kuala Paka dekat sini malam tadi.
Mayat Ramli Abdul Rahim, 44, ditemui dalam keadaan cuma bertuala oleh enam rakan-rakannya yang juga nelayan pada pukul 10.30 malam.
Ketu Polis Daerah Dungun, Superintendan Baharudin Abdullah berkata, sebelum itu, kelibat Ramli kali terakhir ditemui ketika sedang keluar minum dengan kawannya di sebuah restoran di bandar Paka dekat sini pada malam kelmarin.
“Kawan-kawan yang mencarinya di bangsal berkenaan cuma menemui pakaian, dompet dan telefon bimbit milik Ramli.
“Mereka kemudiannya menyuluh bawah bangsal itu dengan menggunakan lampu suluh sebelum menemui mayat nelayan itu sedang duduk dalam keadaan bertuala sahaja,” katanya ketika dihubungi Kosmo! di sini hari ini.

Baharudin berkata, mayat Ramli telah dihantar ke Unit Forensik Hospital Dungun di sini untuk dibedah siasat.
“Pemeriksaan mendapati tiada penemuan unsur jenayah pada tubuh lelaki itu dan setakat ini kematiannya diklasifikasikan sebagai kematian mengejut,” katanya. – K! ONLINE


Polis Selangor lancar operasi selama sebulan
Oleh EDDY AQMAL MOHAMED HAMIDI

1 September 2020, 12:53 pm
PETALING JAYA – Polis Selangor melancarkan Ops Pencegahan Jenayah Kontinjen Selangor sebagai langkah mengatasi pertumbuhan indeks jenayah di negeri itu yang dilihat semakin meningkat sejak berakhirnya Perintah Kawalan Pergerakan (PKP) Jun lalu.
Ketua Jabatan Pencegahan Jenayah dan Keselamatan Komuniti (JPJKK) Selangor, Datuk K. Kumaran berkata, susulan kelonggaran yang diperolehi selepas tamatnya PKP, penjenayah turut dikesan mengambil peluang tersebut untuk menyambung aktiviti jenayah mereka yang tergendala susulan perintah larangan keluar rumah.
“Sejak berakhirnya PKP, laporan polis yang diterima berhubung kejadian samun, ragut, pecah rumah dan sebagainya menunjukkan peningkatan terutamanya di beberapa daerah di negeri ini.
“Susulan itu, satu langkah drastik telah diambil iaitu dengan melancarkan operasi secara besar-besaran yang akan berjalan sehingga 30 September ini,” katanya pada satu sidang akhbar selepas menyempurnakan pelancaran Ops berkenaan di Ibu Pejabat Polis Daerah (IPD) Petaling Jaya di sini hari ini.
Menurut Kumaran, operasi besar besaran ini akan melibatkan sebanyak sembilan IPD di daerah-daerah dalam negeri Selangor seperti IPD Petaling Jaya, IPD Serdang, IPD Kajang, IPD Gombak, IPD Ampang Jaya, IPD Sungai Buloh, IPD Shah Alam, IPD Klang Utara dan IPD Klang Selatan.
“Operasi yang berjalan selama sebulan ini juga akan melibatkan seramai 74 pegawai dan 668 anggota dari setiap bahagian dan cawangan kontinjen Selangor serta semua elemen pencegahan jenayah seperti unit kereta peronda, unit rondaan bermotosikal, trafik dan sebagainya.

“Sepanjang ops ini berlangsung, anggota-anggota terlibat juga akan membuat tangkapan ke atas individu-individu dikehendaki yang telah dikenalpasti dan membawa mereka ke muka pengadilan,” tegas beliau.
Mengulas lanjut, Kumaran berkata, semakan mendapati kejadian samun jalanan merupakan antara kes jenayah yang kerap diterima polis Selangor, jadi tindakan proaktif bagi membendung serta membuat tangkapan ke atas suspek perlu dilakukan.
“Walaupun kadar pertumbuhan kes jenayah di Selangor tidaklah mencapai tahap membimbangkan namun terdapat sedikit peningkatan susulan tamatnya PKP beberapa bulan lalu dan kami menyasarkan penurunan kadar jenayah sebanyak lima peratus menerusi ops ini.
“Bagaimanapun, bantuan daripada orang awam melalui penyaluran maklumat juga amatlah penting dan tanpa masyarakat, pihak polis tidak boleh melaksanakan tugas dengan berkesan,” katanya. – K! ONLINE


Polis buru dua penjenayah guna 125Z biru
Oleh KOSMO!

1 September 2020, 2:13 pm
Oleh ISKANDAR SHAH MOHAMED
KLANG – Polis memburu dua lelaki yang bergiat aktif meragut dan menyamun pejalan kaki menggunakan motosikal Yamaha 125Z di sekitar Sentosa dan Bukit Tinggi di sini, sejak sebulan lalu.
Ketua Polis Daerah Klang Selatan, Asisten Komisioner Shamsul Amar Ramli berkata, kedua-dua suspek berusia 20 hingga 30-an terlibat dalam lima kes dengan nilai kerugian dianggarkan RM10,000.
Katanya, hasil siasatan awal turut mendapati kedua-dua suspek itu bertubuh kurus dan dipercayai
menggunakan pelitup muka bagi mengelak diri  dikenali.
“Mereka akan meragut menggunakan Yamaha 125Z berwarna biru dengan menyasarkan barang kemas termasuk mangsa lelaki.
“Siasatan lanjut masih dijalankan sama ada mereka mempunyai kaitan antara satu sama lain atau bergerak secara sendirian,” katanya ketika ditemui pemberita selepas taklimat penugasan Op Cegah Jenayah Bersepadu di Ibu Pejabat Polis Daerah (IPD) Klang Selatan di sini, hari ini.

Jelas beliau, kes disiasat mengikut Seksyen 395/397 Kanun Keseksaan.
Sehubungan itu, Shamsul Amar meminta orang ramai supaya tampil menyalurkan sebarang maklumat kepada pihaknya untuk tindakan lanjut.
“Sentosa dan Bukit Tinggi antara lokasi panas yang menjadi tumpuan bagi Op Cegah Jenayah Bersepadu dijalankan pihaknya bermula hari ini.
“Operasi khas yang dijalankan di sekitar daerah ini bertujuan menurunkan kadar jenayah semasa terutama melibatkan kes samun, pecah rumah dan curi kenderaan,” katanya. – K! ONLINE


Tular kanak-kanak dilarikan di Pantai Port Dickson tidak benar
Oleh KOSMO!

1 September 2020, 1:28 pm
Oleh NOR SHAFAWATI YUP
PORT DICKSON – Kes mengenai seorang kanak-kanak yang tular di media sosial kononnya dilarikan seorang lelaki di Pantai Teluk Kemang di sini pada 30 Ogos lalu adalah tidak benar.
Ketua Polis Daerah Port Dickson, Superintendan Aidi Sham Mohamed berkata, setakat ini pihak polis tidak menerima sebarang laporan berkaitan kehilangan kanak-kanak perempuan seperti yang telah ditularkan.
“Berita seorang kanak-kanak perempuan dilarikan seorang lelaki Melayu sejauh 3.5 kilometer dan ditinggalkan di hujung pantai adalah tidak benar kerana tiada sebarang laporan polis diterima berhubung kejadian itu,” katanya dalam satu kenyataan di sini semalam.
Jelas Aidi Sham, bagaimanapun, pada 2.30 petang semalam, sepasukan polis daripada Balai Polis Teluk Kemang dengan kerjasama Angkatan Pertahanan Awam Malaysia (APM) dimaklumkan seorang kanak-kanak perempuan berumur enam tahun hilang di Pantai Teluk Kemang, Port Dickson.
“Kanak-kanak ini ditemui semula pada pukul 3 petang oleh pengusaha bot di kawasan Pantai 2 Teluk Kemang dan diserahkan dengan selamat kepada ibu bapa kanak-kanak tersebut.

“Kanak-kanak ini dipercayai tersesat dan hilang dari pandangan keluarga disebabkan kesesakan pengunjung yang membanjiri kawasan tersebut ekoran cuti umum,” katanya.
Aidi Sham berkata, jarak tempat hilang dan tempat kanak-kanak itu dijumpai oleh pengusaha bot adalah lebih kurang 100 meter dari kawasan ahli keluarganya berkumpul.
“Menurut bapa kanak-kanak itu, mereka sekeluarga datang ke Port Dickson bersama empat orang anak berusia dua tahun hingga 12 tahun.
“Mereka sekeluarga datang dari Cheras, Selangor dengan tujuan untuk bercuti sambil beriadah di Pantai Teluk Kemang,” katanya.
Tambah Aidi Sham, orang ramai dan pengunjung pantai dinasihatkan sapaya sentiasa memastikan keselamatan ahli keluarga ketika beriadah di pantai ini serta menjaga jarak sosial sepanjang pelaksanaan Perintah Kawalan Pergerakan Pemulihan (PKPP).
“Orang ramai juga dinasihatkan agar tidak menyalahgunakan media sosial atau tindakan tegas akan diambil mengikut Seksyen 233 Akta Komunikasi dan Multimedia 1988 yang memperuntukkan hukuman denda tidak lebih RM50,000 atau penjara tidak lebih satu tahun atau kedua-duanya sekali,” katanya. – K! ONLINE


[VIDEO] Anak gajah mati dilanggar kereta
Oleh KOSMO!

1 September 2020, 1:10 pm
Oleh MASTURAH SURADI
KOTA TINGGI – Seekor anak gajah berusia dua tahun ditemui mati selepas terlibat kemalangan dengan sebuah kereta di Batu 10, Jalan Kota Tinggi-Mersing di sini pagi tadi.
Pengarah Jabatan Perlindungan Hidupan Liar dan Taman Negara (Perhilitan) Johor, Salman Saaban berkata, gajah berkenaan dianggarkan berusia satu hingga dua tahun dengan anggaran berat 300 kilogram (kg).
Jelasnya, pihaknya menerima aduan berkenaan kejadian itu pada pukul 7.45 pagi tadi.
“Satu pasukan anggota telah digerakkan ke lokasi kejadian. Hasil siasatan lanjut di lokasi mendapati terdapat bangkai seekor anak gajah jantan ukuran saiz tapak kaki hadapan kira-kira 8 inci telah ditemui ditepi jalan.
“Siasatan mendapati, dalam kejadian yang berlaku awal pagi tadi, sebuah kenderaan jenis Proton Persona yang dipandu oleh seorang lelaki dari arah Kota Tinggi ke Mersing telah melanggar gajah tersebut.

“Pemantauan di tempat kejadian juga mendapati terdapat dua, tiga ekor gajah daripada kumpulan gajah Panti masih berada di sekitar kawasan tersebut,”katanya dalam satu kenyataan hari ini.
Salman berkata, bangkai gajah tersebut akan ditanam selepas ukiran morfologinya direkodkan. – K! ONLINE


Silva penting buat Chelsea
Oleh KOSMO!

1 September 2020, 10:25 am
LONDON – Kemasukan pemain pertahanan berpengalaman, Thiago Silva ke Chelsea dijangka mampu membantu pasukan itu dari segi pengalaman serta kepimpinan.
Pemain antarabangsa Brazil itu menyertai The Blues secara percuma selepas kontraknya bersama Paris Saint-Germain (PSG) berakhir sebaik tamat final Liga Juara-Juara.
Pengurus Chelsea, Frank Lampard mengakui kehadiran Silva di Stamford Bridge boleh membantu pasukan itu, lebih-lebih lagi dalam memberi tunjuk ajar kepada pemain-pemain muda.
“Thiago Silva, seorang pemain yang amat saya kenal. Dia akan beri kelebihan kepada kami dari segi pengalaman dan masih mampu bermain di pentas tertinggi.
“Saya fikir semua orang boleh lihat prestasinya pada perlawanan akhir Liga Juara-Juara sebelum ini. Dia masih miliki kualiti tersebut dan ia amat penting untuk kami,” kata Lampard.
Beliau juga turut mengimbau kenangan pada aksi persahabatan tujuh tahun lalu di mana England dan Brazil seri 2-2.

“Ia satu perlawanan yang sukar. Thiago Silva dan Neymar menampilkan aksi yang cukup baik,” ujarnya. – AGENSI


Inkues Nora Anne, keterangan saksi keenam hari ini
Oleh KOSMO!

1 September 2020, 11:26 am
Oleh AFIFI HAFIZ MOHD. NOR
SEREMBAN – Prosiding inkues kematian Nora Anne Quoirin pada hari kelima dimulakan dengan menyaksikan keterangan saksi keenam hari ini.
Saksi keenam yang merupakan Pengarah Bahagian DNA, Jabatan Kimia Malaysia, Nor Aidora Saedon memulakan keterangan dalam bahasa Inggeris di hadapan Koroner, Maimoonah Aid.
Keterangan yang dirakamkan di Mahkamah Koroner Seremban itu dikendalikan oleh Pegawai Pengendali Inkues, Nurhafiza Haron.
Nora Anne, 15, anak sulung kepada tiga beradik yang juga merupakan anak istimewa, bersama keluarganya tiba di Malaysia untuk percutian selama dua minggu dan mendaftar masuk di sebuah resort di Pantai, Seremban pada 3 Ogos 2019.
Nora Anne kemudiannya dilaporkan hilang pada awal pagi keesokannya sebelum mayatnya ditemui sembilan hari selepas itu.

Laporan awal bedah siasat mendapati, kematian Nora Anne tidak mempunyai unsur jenayah dan disahkan mati akibat kebocoran usus yang berpunca kerana tidak makan untuk tempoh lama dan tekanan yang berpanjangan.
Orang ramai boleh menyaksikan perjalanan prosiding tersebut menerusi penstriman langsung yang disediakan oleh Badan Kehakiman Malaysia melalui portal rasmi badan itu pada pautan www.kehakiman.gov.my dan media sosial rasmi di YouTube serta Facebook:The Malaysian Judiciary. – K! ONLINE


Lans koperal ditahan minta rasuah RM100
Oleh MOHD SHARKAWI LONDING

1 September 2020, 12:01 pm
JOHOR BAHRU – Seorang anggota polis berpangkat lans koperal ditahan semalam selepas disyaki meminta wang RM100 daripada pemandu lori ketika sekatan jalan raya di Kem Pulada, Jalan Johor Bahru-Kota Tinggi di sini.
Ketua Polis Johor, Datuk Ayob Khan Mydin Pitchay berkata, anggota polis yang berusia 32 tahun itu bertugas di Ibu Pejabat Polis Daerah (IPD) Seri Alam ditahan selepas pemandu lori terbabit membuat satu laporan berhubung kejadian itu.
Menurutnya, pemandu lori tersebut ditahan ketika sekatan jalan raya di laluan berkenaan sebelum anggota polis terbabit meminta wang RM100 untuk melepaskannya.
“Lans koperal tersebut merupakan anggota dari IPD Seri Alam yang bertugas di sekatan jalan raya dekat Kem Pulada.
“Anggota polis terbabit disyaki meminta wang RM100 daripada pemandu lori, tetapi pemandu tersebut buat laporan dan susulan itu, kita buat tangkapan ke atas suspek,” katanya.
Beliau berkata demikian pada sidang akhbar di Ibu Pejabat Polis Kontinjen (IPK) di sini hari ini.

Hadir sama ialah Timbalan Ketua Polis Johor, Datuk Khaw Kok Chin dan Ketua Jabatan Siasatan Jenayah (JSJ) Johor, Senior Asisten Komisioner Md. Yusof Ahmad.
Ayob Khan berkata, anggota terbabit ditahan bagi membantu siasatan mengikut Seksyen 384 Kanun Keseksaan kerana melakukan pemerasan.
Terdahulu, Ayob Khan menyempurnakan Majlis Penyerahan 35 Kereta Peronda Polis (MPV) jenis Honda Civic 1.8 S di Padang Kawad IPK Johor di sini. – K! ONLINE


Miliki karkas lembu tidak disembelih peniaga didenda RM2,000
Oleh NUZULSHAM SHAMSUDDIN

1 September 2020, 12:38 pm
SELAYANG – Padah memiliki karkas (bahagian badan) lembu seberat 361 kilogram (kg) yang tidak disembelih tahun lalu, seorang peniaga didenda RM2,000 oleh Mahkamah Majistret  di sini hari ini.
Majistret Nik Mohd. Fadli Nik Azlan menjatuhkan hukuman denda itu terhadap Azzamuddin Ishak, 46, selaku Orang Kena Saman (OKS) selepas lelaki itu mengaku salah atas pertuduhan yang disabitkan ke atasnya.
Mahkamah turut memerintahkan Azzamuddin dipenjara sebulan lagi sekiranya gagal membayar jumlah denda itu. OKS membayar jumlah denda tersebut.
Mengikut pertuduhan, Azzamuddin didakwa memiliki karkas lembu yang tidak disembelih di rumah penyembelihan yang diluluskan atau rumah penyembelihan yang dilesenkan dengan melanggar peruntukan dibawah Kaedah 5(3), Kaedah-kaedah Binatang (kawalan penyembelihan) 2009 Akta Binatang 1953.
Kesalahan itu didakwa dilakukan di sebuah bangsal penyembelihan di Sungai Bakau, Rawang di sini pukul 5.30 pagi pada 13 Oktober 2019.
Berikutan itu pertuduhan dikemukakan mengikut kaedah 2(a), (b), Kaedah-kaedah Binatang (kawalan penyembelihan) (pindaan) 2018 yang memperuntukkan denda maksimum RM10,000 jika sabit kesalahan.

Terdahulu Pegawai Pendakwa dari Jabatan Perkhidmatan Veterinar (JPV) Selangor Mohammad Firdaus Mat Ludin memohon mahkamah mengenakan hukuman yang berat sebagai pengajaran dan orang lain agar tidak melakukan kesalahan sama.
Bagaimanapun Azzamuddin yang tidak diwakili peguam memohon mahkamah mengenakan denda minimum atas alasan baru memulakan perniagaan itu dan tidak mempunyai pendapatan yang tetap.
Mengikut fakta kes, pada hari kejadian sepasukan JPV telah membuat serbuan di bangsal milik OKS di Sungai Bakau, Rawang.
Hasil pemeriksaan itu, didapati OKS telah memiliki karkas lembu seberat 361 kg, tujuh bilah pisau, dua bilah parang, dua bilah pengasah dan satu unit alat timbang. – K! ONLINE


12 ahli sindiket ah long diberkas
Oleh MOHD SHARKAWI LONDING

1 September 2020, 12:24 pm
JOHOR BAHRU – Seramai 12 lelaki tempatan ditahan selepas disyaki terlibat dalam satu sindiket pemberi pinjaman wang tanpa lesen atau ah long dalam beberapa serbuan di sekitar bandar raya ini, Batu Pahat, Selangor dan Kuala Lumpur di antara 15 hingga 22 Ogos lalu.
Ketua Polis Johor, Datuk Ayob Khan Mydin Pitchay berkata, dalam serbuan pada 15 Ogos, seramai sembilan ditahan berusia antara 23 hingga 36 tahun.
“Penahanan pertama pada 15 Ogos itu membabitkan seorang lelaki di sebuah pangsapuri di Kepong dekat Kuala Lumpur.
“Susulan tangkapan pertama, kita menahan tujuh lelaki di sebuah bangunan rumah kedai di Pusat Perdagangan Danga Utama di sini, manakala seorang lagi ditahan di Kampung Sungai Suloh dekat Batu Pahat,” katanya.
Beliau berkata demikian dalam sidang akhbar di Ibu Pejabat Polis Kontinjen (IPK) Johor di sini hari ini.
Ayob Khan berkata, menerusi serbuan kedua pada 22 Ogos pula, tiga lagi lelaki berumur antara 29 hingga 46 tahun berjaya ditahan di Sepang dekat Selangor serta Skudai dan Johor Jaya di sini.

Menurutnya, selain penahanan 12 lelaki terbabit, polis turut merampas sejumlah barangan dipercayai terlibat dengan sindiket itu termasuk 14 komputer riba, 52 telefon bimbit pelbagai jenama dan 43 keping pelbagai kad sim.
Selain itu, turut dirampas ialah lima buah kereta, empat plastik lut sinar berisi cat merah, dua botol berisi cat merah serta satu unit pemprosesan pusat (CPU). – K! ONLINE.


[VIDEO] Wanita patah kaki ketika lakukan terjunan sempena Merdeka
Oleh KOSMO!

1 September 2020, 12:19 pm
Oleh MUHAMAD TARMIZE MOHD. NOR
TAIPING – Seorang wanita dipercayai mengalami kecederaan patah kaki selepas aktiviti terjunan udara yang dilakukannya terganggu ketika menyertai Merdeka Jump 2020 di Lapangan Terbang Tekah di sini kelmarin.
Satu rakaman video berdurasi 59 saat yang tular sejak semalam menunjukkan wanita tersebut berpusing beberapa kali di udara dan dia dilihat tidak mendarat dengan baik sebelum terhempas ke tanah.
Beberapa petugas daripada pihak penganjur, AFJets Skydive Club kemudiannya bergegas menghampiri mangsa untuk memberikan bantuan.
Menurut pihak penganjur, penerjun tersebut kini berada dalam keadaan baik dan namun enggan mengulas lanjut mengenainya.
Program Merdeka Jump 2020 dianjurkan selama dua hari bermula Jumaat lalu sempena sambutan Hari Kemerdekaan Ke-63.

Aktiviti berkenaan mencatat sejarah apabila diiktiraf The Malaysia Book of Records (MBOR) dalam kategori penyertaan penerjun paling ramai dalam program terjunan udara dengan jumlah penyertaan seramai 140 penerjun. – K! ONLINE